Diagnosis Kanser Payudara Yang Patut Anda Tahu, Jangan Biarkan Kanser Makin Melarat

Pesakit kanser payudara berpotensi untuk sembuh jika berada di tahap awal. Banyak pemeriksaan payudara yang boleh dilakukan jika anda ingin mengesan penyakit ini.
Sebagai contoh, anda boleh lakukan
ujian mamogram
 sebagai salah satu langkah diagnosis kanser.

Jika pesakit berpotensi untuk menghidap kanser, beberapa jenis ujian akan dijalankan untuk doktor mengenal pasti sama ada individu tersebut benar-benar menghidap kanser ataupun tidak.

Diagnosis untuk kanser payudara
merangkumi pemeriksaan kendiri,
ujian imbasan, ujian makmal, biopsi ataupun ujian genetik.

Untuk mendapatkan lebih banyak info tentang Kanser Payudara, sila dapatkannya
di sini.

Pemeriksaan kanser secara sendiri

Wanita dewasa digalakkan untuk melakukan pemeriksaan kendiri sekurang-kurangnya sekali sebulan.

Sebanyak 40% daripada wanita yang didiagnos dengan kanser payudara bertindak berjumpa doktor setelah mereka mendapati ada
ketulan pada payudara mereka.

Namun, pemeriksaan kendiri mempunyai risiko dan limitasi yang tersendiri, sebagai contoh:

1.
Rasa gelisah akibat ketulan yang muncul pada payudara.

Sesetengah wanita akan rasa gelisah jika menemui ketulan pada bahagian payudara mereka. Namun, bukan semua ketulan adalah disebabkan kanser. Ketulan yang terhasil boleh bersifat benign dan tidak akan mempengaruhi kesihatan anda.

Tetapi, wanita yang mengesan
ketulan pada kawasan payudara
 mereka mungkin akan rasa takut dan gelisah sementara menunggu jawapan daripada doktor.

2.
Perlu belanja lebih jika ingin lakukan pemeriksaan payudara

Jika doktor mengesan terdapat ketulan pada bahagian payudara, anda mungkin terpaksa lakukan prosedur lain seperti mammogram ataupun
ultrasound
 yang mungkin menelan kos yang banyak.

3.
Pemeriksaan kendiri bukan cara terbaik untuk kenal pasti kanser

Pemeriksaan kendiri bukanlah kaedah yang 100% tepat untuk kenal pasti kanser. Cara yang lebih tepat ialah dengan melakukan pemeriksaan payudara secara klinikal ataupun mammogram.

Anda boleh lakukan pemeriksaan kendiri seminggu selepas datang haid. Anda juga digalakkan untuk melakukan pemeriksaan pada waktu yang sama setiap bulan.

Baca juga:

Apa Itu Kanser Payudara : Tanda, Punca Dan Rawatan Yang Anda Perlu Tahu

Tahap & 2 Jenis Kanser Payudara Yang Ditakuti Kaum Hawa, Anda WAJIB Tahu Ini

Pemeriksaan payudara fizikal oleh doktor

Pemeriksaan fizikal merupakan ujian manual yang akan dilakukan oleh doktor ke atas payudara pesakit. Walaupun pesakit sendiri boleh melakukan pemeriksaan kendiri, namun hanya doktor sahaja yang boleh memastikan sama ada ketulan tersebut adalah normal ataupun tidak.

Wanita digalakkan untuk melakukan pemeriksaan fizikal sekurang-kurangnya setahun sekali. Jika anda merupakan pesakit kanser payudara, anda mungkin akan melalui pemeriksaan payudara secara fizikal sekurang-kurangnya sekali dalam masa 3 atau 4 bulan.

Diagnosis kanser dengan ujian makmal

1. Pemeriksaan kanser menggunakan ujian m
amogram

Ujian mamogram merupakan sejenis ujian yang menggunakan sinaran x-ray yang boleh membantu doktor untuk mengenal pasti kewujudan ketulan pada bahagian payudara.

Ujian ini boleh mengesan ketulan ketika saiznya masih kecil dan sebelum ia dapat dirasai pada permukaan kulit.

Ramai wanita yang tidak selesa dan rasa sakit ketika menjalankan ujian mamogram. Namun, ujian ini tidak mengambil masa yang lama. Kesakitan yang dialami semasa melakukan ujian mamogram juga hanya berlangsung selama beberapa minit.

Kadang kala, payudara akan jadi lebih sensitif jika anda bakal datang bulan dalam masa beberapa hari lagi. Oleh itu, elakkan datang untuk ujian mamogram jika anda hampir datang bulan untuk elakkan kesakitan.

2.
Ultrasound untuk pemeriksaan kanser payudara

Pengimejan ultrasound
 merupakan sejenis ujian yang dijalankan untuk melihat bahagian dalam payudara pesakit. Jika doktor mengesan ketulan ketika anda melakukan mammogram, anda mungkin perlukan ujian ultrasound supaya doktor boleh membuat diagnosis yang lebih tepat.

Pesakit yang mempunyai tisu payudara yang lebih tumpat juga boleh melakukan ultrasound untuk keputusan yang lebih tepat.

3.
Imbasan MRI (
Magnetic resonance imaging
)

Imbasan MRI merupakan ujian diagnostik yang menggunakan kombinasi gelombang bunyi dan magnet yang berkuasa tinggi untuk menghasilkan imej organ dalam badan dengan jelas.

MRI selalunya dilakukan setelah ketulan tersebut dikenal pasti sebagai kanser. Melalui imbasan ini, doktor dapat melihat sejauh mana kanser tersebut telah merebak.

Kadang kala, ujian yang sama juga dijalankan terhadap wanita yang telah
menghidap kanser payudara
. MRI dapat membantu doktor untuk menentukan saiz dan mengesan sama ada pesakit mempunyai tumor lain pada payudara mereka.

Pemeriksaan payudara kanser menggunakan kaedah biopsi

Hanya ujian biopsi sahaja yang boleh menentukan sama ada pesakit tersebut benar-benar menghidap kanser. Ketika biopsi, doktor akan membuang sebahagian kecil sel daripada bahagian yang abnormal untuk diperiksa di makmal.

Ada beberapa jenis biopsi yang boleh dilakukan terhadap wanita yang menghidap kanser:

Fine-Needle aspiration
 (FNA)

Ketika FNA, doktor akan menggunakan jarum yang amat halus untuk menyedut (
aspirate
) sedikit tisu daripada bahagian yang abnormal. Kemudian, sel tersebut akan diperiksa sama ada ia malignan ataupun tidak.

Biopsi ini mungkin memerlukan masa sekurang-kurangnya 20 hingga 30 minit. Namun, pengambilan sampel menggunakan jarum hanya makan masa selama 15 saat.

Core needle biopsy

Jika pesakit telahpun disahkan
menghidap kanser payudara
, selalunya doktor akan melakukan
core needle biopsy
 untuk mengambil sel kanser daripada payudara pesakit.

Biopsi jenis ini boleh mengambil lebih banyak sampel berbanding
fine-needle aspiration
. Tambah lagi, cara ini lebih mudah dan tidak memerlukan apa-apa pembedahan.

Stereotactic Core Needle Biopsy

Semasa biopsi dijalankan, doktor akan mengunakan teknik imbasan seperti x-ray ataupun CT untuk menentukan lokasi ketulan ataupun tumor yang akan diambil.

Biopsi jenis ini tidak akan meninggalkan luka yang teruk pada bahagian badan pesakit.

MRI-Guided Biopsies

Biopsi jenis ini menggunakan imbasan MRI untuk menentukan kedudukan tumor sebelum doktor menggunakan jarum untuk mengambil sampel tisu daripada ketumbuhan tersebut.

Biopsi jenis ini juga tidak akan meninggalkan parut yang teruk pada badan pesakit. Ia juga tidak menggunakan sebarang sinaran radiasi.

Vacuum-Assisted Core Biopsy

Biopsi ini merupakan alternatif kepada biopsi yang memerlukan pembedahan. Doktor akan melakukan pembedahan kecil untuk mengambil sampel tisu menggunakan alat penyedut.

Excisional Biopsy

Berbeza dengan biopsi jenis lain,
excisional biopsy
 dilakukan dengan cara membuang seluruh tumor ataupun ketulan untuk dikaji.

Biopsi jenis ini lazimnya dilakukan jika
 ketulan pesakit bersaiz kecil.

Lymph Node Biopsy

Kanser boleh merebak ke bahagian nodus limfa pesakit. Oleh itu, doktor boleh pilih untuk melakukan biopsi nodus limfa untuk mengambil sebahagian sel kanser pada bahagian tersebut.

Jika doktor menemukan bukti bahawa kanser telahpun sampai pada bahagian nodus limfa, pesakit tersebut mungkin telahpun menghidap kanser payudara metastasis.

Tahap dan gred kanser payudara

Tahap dan gred kanser merupakan terma yang sering digunakan untuk menentukan sama ada kanser yang dialami pesakit berada di peringkat yang serius atau tidak.

Doktor pula akan menggunakan tahap dan gred untuk mencadangkan
rawatan
 yang paling sesuai dengan keadaan pesakit.

Tahap kanser payudara yang lazim digunakan terdiri daripada tahap 1 – 4:

Tahap 0
 – Tahap 0 bermakna kanser sel masih berada di dalam saluran payudara dan masih belum merebak ke kawasan lain.

Tahap 1
 – Kanser bersaiz kecil dan dijumpai di dalam kawasan payudara. Ketika ini, kanser payudara masih belum merebak ke kawasan lain. Tahap 1 merupakan kanser payudara tahap awal.

Tahap 2
 – Kanser mungkin berada di dalam kawasan payudara ataupun di dalam nodus limfa ataupun kedua-duanya.

Tahap 3
 – Kanser telahpun merebak ke bahagian badan yang lain. Ia mungkin telah menjangkiti bahagian lain seperti kulit dan juga dinding dada. Pada ketika ini, kanser turut dikenali sebagai kanser yang telah merebak secara total.

Tahap 4
 – Kanser telahpun merebak ke bahagian badan yang lain. Kanser ini turut dikenali sebagai kanser payudara metastasis.

Gred pula digunakan untuk membezakan keadaan sel kanser berbanding sel yang sihat. Untuk menentukan gred kanser, sel kanser akan diperiksa di bawah mikroskop.

Gred 1
 – Sel kanser kelihatan serupa dengan sel yang sihat. Sel kanser juga membesar dan merebak dengan perlahan. Pada waktu ini, kanser masih lagi berada di tempat yang sama.

Gred 2
 – Sel kanser masih lagi nampak normal jika di bandingkan dengan sel yang sihat. Namun, sel tersebut mungkin telah merebak ke tisu yang berkaitan.

Gred 3
 – Sel kanser nampak amat berbeza berbanding sel normal. Sel kanser juga merebak dan membesar dengan pantas.

Baca juga:

Cara Mencegah Kanser Payudara, Ubah Gaya Hidup Anda Bermula Sekarang

Punca Kanser Payudara Yang Harus Dikenalpasti Lebih Awal

Diagnosis berbeza

Bukan semua ketulan yang muncul pada bahagian payudara merupakan
tanda anda menghidap kanser payudara
.
 Ketulan tidak semestinya bersifat kanser. Ia juga boleh bersifat beningn.

Hanya melalui ujian mammogram, ultrasound atau biopsy sahaja pesakit boleh tahu dengan pasti sama ada ketulan yang dialami bersifat kanser ataupun tidak.

Ada kemungkinan anda menghidap penyakit lain yang bukan kanser. Sebagai contoh, anda mungkin menghidap sista (
cyst
),
fibroadenomas
, ataupun
 fat necrosis.

Pemeriksaan kanser payudara dengan ujian genetik

Jika anda mempunyai ahli keluarga yang pernah menghidap kanser payudara, anda boleh lakukan ujian genetik untuk tahu sama ada anda berisiko untuk menghidap kanser yang sama.

Ada wanita yang mewarisi genetik kanser daripada ibu bapa mereka yang boleh meningkatkan risiko untuk menghidap kanser payudara.

Namun, bukan semua wanita perlu melakukan ujian genetik ini. Oleh itu, jika anda berniat ingin melakukan ujian genetik, anda perlu berfikir semasak-masaknya. Ujian mungkin akan menelan kos yang banyak.

Kebanyakan wanita yang mempunyai sejarah kanser payudara tidak mewarisi sebarang gen kanser daripada ibu bapa mereka.


Menyusukan Bayi dengan Susu Badan dapat Mengurangkan Berat Badan. Fakta atau Mitos?

Ibu yang menyusukan bayi mereka dengan susu badan hanya akan mementingkan kebaikan susu ibu kepada bayi mereka. Menyusukan bayi dengan susu badan dapat membantu dalam menjana IQ bayi di samping mengurangkan risiko bayi mengalami lelah atau alahan. Sebenarnya, ibu yang menyusukan bayi mereka dengan susu badan juga dapat menurunkan berat badan mereka selepas bersalin.

Membantu wanita membakar kalori

Memberi susu badan kepada bayi memerlukan masa dan tenaga yang lebih. Jadi, keadaan ini sebenarnya menyumbang kepada pembakaran kalori yang banyak. Ini kerana hanya untuk menghasilkan 30 ml susu badan, sebanyak 20 kalori digunakan. Bagi ibu yang mempunyai berat badan sekitar 68 kg, menyusukan bayi dengan susu badan membantu mereka membakar 500 kalori setiap hari. Jika hendak dibandingkan, ibu yang melakukan kerja rumah yang ringan selama 30 minit hanya menggunakan 246 kalori sementara aktiviti aerobik selama 30 minit pula akan membakar 546 kalori. Ini menunjukkan bahawa aktiviti menyusukan anak dengan susu badan adalah lebih mudah dan cepat untuk membakar kalori.

Mempercepatkan pengurangan berat badan

Menyusukan anak dengan susu badan akan menurunkan berat badan anda lebih pantas berbanding anda memberi susu formula kepada anak. Namun begitu, ini bukan satu penyelesaian yang utama kerana berat badan anda telah naik secara mendadak selama sembilan bulan kehamilan dan mustahil untuk mengurangkannya dalam masa terdekat. Aktiviti menyusukan anak dengan susu badan akan mengurangkan 0.5 kg seminggu. Jika berat badan turun mendadak, anda perlu berhubung dengan doktor dan mengambil kalori yang secukupnya agar kesihatan anda tidak terjejas.

Mengamalkan diet seimbang

Antara sebab menyusukan anak dengan susu badan dapat mengurangkan berat badan adalah kerana golongan ibu akan lebih berwaspada dalam pemilihan makanan mereka. Doktor akan menyarankan mereka untuk mengambil makanan yang seimbang dengan karbohidrat, protein, buah-buahan serta sayur-sayuran demi memastikan bayi mereka mendapat nutrien yang secukuonya daripada susu ibu. Ibu yang menyusukan anak dengan susu badan juga perlu mengurangkan pengambilan kafein dan menjauhi alkohol sekaligus mengurangkan kalori dalam badan mereka.

Melakukan senaman

Selain meningkatkan daya kardiovaskular para ibu, senaman juga mampu membantu dalam penjanaan susu yang lebih banyak. Ini amat penting untuk memastikan stok susu ibu dalam badan tidak kering dengan cepat.

Tuntasnya, aktiviti menyusukan anak dengan susu badan sememangnya membantu dalam penurunan berat badab bagi para ibu. Anda disarankan untuk tidak terus mengamalkan diet pada beberapa bulan selepas melahirkan. Ini untuk memastikan anda tidak mengalami penurunan berat badan yang mendadak sekaligus mengurangkan kualiti dan kuantiti susu anda. Penurunan berat badan yang ideal selepas bersalin adalah 1 kg setiap bulan dan 2 kg setiap bulan sekiranya anda mempunyai masalah kegemukan selepas bersalin.

Hello Health Group
 tidak menyediakan nasihat perubatan, diagnosis, atau rawatan.


Anda Jarang Lakukan Aktiviti Fizikal & Asyik Baring Saja? AWAS, Risiko Mati Lebih Awal!

Tahukah anda, individu yang mengamalkan gaya hidup tidak aktif atau disebut sebagai gaya hidup sedentari mampu meningkatkan risiko mortaliti dua kali ganda berbanding dengan individu yang aktif?

Hidup dalam kehidupan yang tidak aktif atau sedentari ini merupakan antara isu penting yang melibatkan kesihatan awam. Kehidupan sedentari ini dilihat semakin meluas diamalkan di kebanyakan negara dan ia mempunyai hubung kait dengan masalah tahap kesihatan yang kronik. Tetapi, apakah itu kehidupan sedentari?

Gaya hidup sedentari adalah sejenis amalan kehidupan yang melibatkan hanya sedikit atau tiada langsung aktiviti fizikal.

Individu dengan kehidupan sebegini adalah tidak aktif, lebih banyak menghabiskan masa untuk duduk atau berbaring ketika melakukan aktiviti seperti membaca, bersosial, menonton televisyen, bermain permainan video atau menggunakan telefon pintar mahupun komputer hampir sepanjang hari.

Gaya kehidupan sebegini hanya menggunakan tenaga yang sedikit

Individu dengan kehidupan yang tidak aktif ini tidak dapat memenuhi garis panduan aktiviti fizikal yang disarankan.

Menurut Garis Panduan Aktiviti Fizikal 2008 yang dikeluarkan bagi rakyat Amerika, seorang individu dewasa seharusnya melakukan sekurang-kurangnya 150 minit aktiviti fizikal intensiti sederhana setiap minggu.

Malah, Pertubuhan Kesihatan Dunia (WHO) turut menyarankan untuk setiap individu dewasa bersenam sekurang-kurangnya 30 minit sehari bagi mendapatkan kehidupan yang lebih sihat.

Gaya hidup vs kematian pramatang

Menurut penulis kajian dari
 Norwegian University of Science and Technology, Trondheim, Norway
, Dr Trine Moholdt berkata, “Daripada hasil kajian, menunjukkan seseorang yang melakukan aktiviti fizikal mungkin akan dapat mencegah kematian pramatang. Tetapi bagi mendapat faedah kesihatan maksimum mencegah kematian pramatang yang melibatkan pelbagai punca dan penyakit kardiovaskular, seseorang itu perlu untuk melakukan aktiviti fizikal secara berkala.”

Tambah beliau lagi, jika sebelum ini anda bukan seorang individu yang aktif, anda masih belum terlewat untuk mengurangkan risiko dengan mengubah gaya hidup untuk melakukan sebarang aktiviti fizikal secara aktif dan berkala.

Kematian pramatang itu didefinisikan sebagai kematian yang berlaku sebelum purata usia kematian mengikut populasi tertentu di dalam sesebuah negara. Sebagai contoh, kematian di Amerika Syarikat adalah pada purata usia 75 tahun. Oleh itu, sebarang kematian yang berlaku sebelum usia tersebut, dianggap sebagai kematian pramatang.

Dua dekad kajian

Dalam satu kajian HUNT yang dibentangkan dalam
ESC Congress 2019
 bersama
World Congress of Cardiology
, menyatakan individu dengan gaya hidup tidak aktif bagi tempoh dua dekad, iaitu selama 20 tahun, dikaitkan dengan dua risiko kematian pramatang berbanding dengan mereka yang menjalani kehidupan aktif secara fizikal.

Pelaksanaan kajian ini adalah bertujuan untuk melihat bagaimana perubahan dalam melakukan aktiviti fizikal dalam tempoh 22 tahun mempunyai kaitan dengan kematian yang disebabkan oleh pelbagai punca dan juga penyakit kardiovaskular.

Kebanyakan kajian yang telah dilakukan lebih kepada mengkaji hubungan antara aktiviti fizikal dan umur yang panjang. Kajian ini dilaksanakan dengan menyoal selidik tahap aktiviti fizikal peserta kajian hanya untuk sekali sahaja dan mengikut perkembangan mereka bagi tempoh beberapa tahun.

Aktiviti fizikal merupakan satu perlakuan tingkah laku yang sentiasa berubah bagi kebanyakan individu, jadi ia adalah satu perkara penting untuk menyiasat mengenai perubahan yang berlaku dari masa ke masa yang melibatkan risiko kematian pada masa hadapan.

Dalam kajian HUNT, penduduk Norway yang berusia 20 tahun dan ke atas diminta untuk mengambil bahagian dalam 3 tempoh kajian, iaitu 1984-1986, 1995-1997 dan 2006-2008. Pada ketiga-tiga titik masa tersebut, individu yang mengambil bahagian ditanya mengenai kekerapan dan jangka waktu aktiviti fizikal masa lapang yang dilakukan. Kajian semasa menggunakan data tinjauan pertama dan ketiga.

Seramai 23,146 individu lelaki dan wanita dimasukkan ke dalam analisis. Aktiviti fizikal yang dilakukan dikategorikan sebagai tidak aktif, sederhana (kurang daripada dua jam seminggu) dan tinggi (dua jam atau lebih dalam tempoh seminggu). Peserta dibahagikan kepada kumpulan tertentu berdasarkan tahap aktiviti yang dilakukan dalam setiap tinjauan.

Data aktiviti fizikal yang diperolehi dikaitkan dengan maklumat kematian sehingga akhir tahun 2013 menggunakan
Norwegian Cause of Death Registry
.

Risiko kematian dalam setiap kumpulan aktiviti fizikal dibandingkan dengan kumpulan rujukan, iaitu individu yang melaporkan tahap aktiviti tinggi semasa dua tempoh tinjauan.

Analisis ini diselaraskan untuk melihat faktor yang mempengaruhi prognosis seperti indeks jisim badan, usia, jantina, tabiat merokok, tahap pendidikan dan tekanan darah.

Amalkan gaya hidup aktif dan sihat

Berbanding dengan kumpulan rujukan, individu yang tidak aktif dalam kedua-dua tahun; 1984-1986 dan 2006-2008, mempunyai dua kali lebih tinggi risiko berkemungkinan untuk berhadapan dengan kematian yang disebabkan oleh pelbagai punca dan 2.7 kali lebih berisiko kematian akibat penyakit kardiovaskular.

Berbanding dengan kumpulan rujukan yang melakukan aktiviti fizikal intensiti tinggi, mereka yang melakukan aktiviti sederhana pada kedua-dua titik masa, masing-masing mempunyai 60% dan 90% risiko kematian yang disebabkan oleh pelbagai punca dan penyakit kardiovaskular.

Justeru itu, Dr Moholdt berkata, individu dewasa adalah amat disarankan untuk melakukan aktiviti fizikal iaitu 150 minit seminggu bagi aktiviti fizikal intensiti sederhana atau 75 minit seminggu untuk intensiti tinggi.

Beliau turut mengingatkan individu untuk melakukan aktiviti fizikal walaupun ia berada di bawah tahap yang dinasihatkan kerana ia tetap akan memberikan manfaat kesihatan. Kecergasan fizikal adalah lebih penting berbanding jumlah latihan yang dilakukan.

Jadi, bagi mengurangkan risiko kematian yang disebabkan oleh pelbagai punca mahupun penyakit kardiovaskular, lakukan sebarang aktiviti yang anda sukai dan banyakkan bergerak dalam kehidupan seharian anda. Sesungguhnya mencegah itu adalah lebih baik daripada merawat.


Tip Hindari Tidur Berdengkur

Berdengkur adalah sesuatu yang normal untuk berlaku ketika anda sedang tidur. Ia merupakan satu tabiat yang lebih cenderung dialami oleh individu lelaki berbanding wanita. Namun, tidur berdengkur juga boleh menjadi petunjuk kepada masalah kesihatan yang serius dan berisiko untuk mewujudkan masalah kesihatan yang kronik apabila usia semakin bertambah. Tanpa anda sedari, masalah tidur berdengkur ini juga boleh mengganggu ketenteraman pasangan anda. Jadi, apa kata anda ikuti artikel ini untuk mengetahui cara untuk hindari tidur berdengkur.

Tip hindari tidur berdengkur

 Berat badan

Cuba untuk kekalkan berat badan yang sihat dan seimbang dengan mengamalkan pengambilan diet pemakanan yang sihat. Mempunyai berat badan yang berlebihan boleh menyebabkan dengkur. Lemak pada bahagian leher akan mengecilkan saluran udara dan menghalang aliran udara keluar masuk dengan bebas.

Mungkin anda boleh mencuba untuk mengurangkan berat anda jika pertambahan berat membuatkan anda berdengkur. Ini kerana individu yang berbadan kurus juga, ada masanya turut berdengkur.

 Posisi tidur

Tidur meniarap mungkin menyebabkan kedudukan lidah anda menghalang laluan udara pada tekak – mengakibatkan muncul bunyi getaran yang menyebabkan dengkur. Mengubah posisi tidur anda kepada cara mengiring dipercayai dapat membantu anda mengatasi masalah ini. Jika masalah ini masih berterusan, ia mungkin disebabkan masalah
apnea tidur obstruktif
 dan anda perlu berjumpa doktor untuk membantu menyelesaikan masalah ini.

 Alkohol, merokok

Hindari pengambilan alkohol sebelum tidur dapat mengurangkan kecenderungan untuk mengalami dengkuran. Ini kerana alkohol menyebabkan otot anda menjadi terlalu ‘tenang’ berbanding ketika waktu tidur biasa. Keadaan ini sekali gus menyebabkan bahagian belakang tekak anda ‘jatuh’ ke belakang ketika anda bernafas – mengakibatkan munculnya dengkur. Merokok merupakan antara tabiat yang turut boleh menyebabkan dengkur anda menjadi lebih teruk. Jadi, sebaiknya pilih untuk kurang merokok atau untuk lebih baik, cuba untuk berhenti merokok.

 Pemakanan

Perhatikan apa yang anda makan. Mengambil sebarang hidangan berat mungkin boleh mengganggu tidur dan memburukkan lagi masalah dengkur anda. Untuk mendapatkan tidur yang baik, makan malam beberapa jam sebelum tidur. Dan jika anda terasa untuk mengunyah sesuatu sebelum tidur, snek sihat seperti potongan buahan adalah pilihan terbaik.

 Alahan

Mengalami
alahan
 juga boleh menyebabkan anda berdengkur. Apabila saluran pernafasan anda terhalang, sistem pernafasan berlaku melalui mulut. Cuba ubati alahan anda dengan pengambilan antihistamin sebelum tidur mungkin dapat membebaskan gangguan pada laluan hidung anda.

 Bersenam

Anda boleh mengurangkan berat anda dengan bersenam. Dan sebenarnya walaupun anda mungkin tidak mengalami sebarang masalah berkaitan dengan berat, bersenam secara tetap boleh membantu anda mendapat tidur yang lebih baik dan mengurangkan dengkuran. Ini kerana bersenam menjadikan otot anda lebih kuat dan mengurangkan risiko ‘penghalangan’ laluan pernafasan ketika tidur.

 Air

Cuba untuk mengamalkan tabiat minum air dengan banyak. Ini dapat membantu badan kekal terhidrasi. Apabila anda mengalami dehidrasi, cecair seakan mukus akan terbentuk pada bahagian dalam mulut dan tekak yang menghalang udara dan membuat anda berdengkur.

Anda boleh mencuba tip hindari tidur berdengkur ini untuk membantu anda mengatasi masalah dengkur yang anda hadapi. Tetapi jika ia masih berterusan dan mungkin menganggu tidur anda, sebaiknya anda berjumpa dengan doktor untuk mendapatkan pemeriksaan lanjut untuk mengenal pasti jika terdapat sebarang masalah kesihatan.

Anda mungkin berminat untuk membaca:

Penat Dan Mengantuk Tetapi Tidak Boleh Tidur: Apakah Puncanya?

Kesan Buruk Tidur Meniarap

Posisi Tidur Menggambarkan Personaliti Individu?


Orang Tua Anda Menghidap Kencing Manis? Ini Cara Penjagaannya, Ada 9 Checklist Kena Patuhi!

Penjagaan warga tua sememangnya bukanlah satu hal mudah, apatah lagi jika mereka menghidap penyakit kronik seperti diabetes.

Jangan risau, kami ada panduan untuk anda terutama bagi mereka yang terlibat dengan penjagaan warga emas di rumah.

Senarai semak penjagaan warga tua yang menghidap diabetes

Kebanyakan daripada penghidap diabetes mengetahui rutin kehidupan mereka setiap hari.

Namun, bagi golongan warga emas yang mempunyai diabetes, mereka mungkin memerlukan sedikit perhatian atau bantuan daripada ahli keluarga yang lain dalam menguruskan kehidupan mereka.

Bagi anda yang terlibat dengan penjagaan warga emas di rumah, ini checklist atau senarai semak yang mungkin boleh membantu anda menjaga mereka dengan cara terbaik.

#1. Pastikan paras gula darah mereka

Perhatikan bacaan gula darah mereka setiap hari.

Pastikan mereka mempunyai rekod bacaan glukosa darah
, jadual pemeriksaan dan apa yang mereka alami setiap hari.

Apabila berjumpa dengan doktor, anda boleh melaporkan segala aktiviti, bacaan dan corak gula darah mereka untuk membantu doktor membuat penilaian.

#2. Awasi mereka jika mereka hendak bersenam

Apabila orang tua anda mahu bersenam,
pastikan mereka menunggu sekurang-kurangnya 1 jam selepas makan sebelum memulakan senaman.

Jika aktiviti senaman dilakukan jauh dari kawasan rumah, bawa bersama keperluan seperti tablet glukosa dan air minuman.

Semak paras gula darah mereka sebelum, semasa dan selepas senaman.

#3. Bantu mereka kurangkan tekanan atau stres

Tahukah anda bahawa stres sebenarnya boleh menjejaskan paras gula darah manusia.

Oleh itu,
cuba ajak mereka untuk lakukan aktiviti yang mengurangkan tekanan seperti menjalankan senaman
, bermeditasi, berkebun, mendengar lagu dan melakukan sebarang aktiviti yang mereka gemari.

#4. Berikan perhatian kepada kesihatan mulut warga emas

Mereka yang mempunyai penyakit diabetes juga lebih cenderung untuk memiliki masalah berkaitan mulut mereka seperti penyakit gusi, kulat dan juga kekeringan mulut.

Untuk tujuan menggosok gigi,
berikan mereka berus gigi yang lembut dengan bulu yang halus.

Pastikan mereka melakukan flos gigi sekurang-kurangnya sekali dalam sehari.

#5. Perhatikan kuku kaki mereka

Pertumbuhan kuku kaki sehingga ke bahagian dalam celah kuku boleh menyebabkan jangkitan dan masalah lain.

Oleh itu, pastikan anda memeriksa kuku kaki mereka setiap minggu jika terdapat sebarang tanda-tanda jangkitan bakteria seperti bengkak dan juga nanah.

Potong kuku kaki mereka jika ia terlampau panjang.

#6. Mandian dengan air suam

Untuk mengelakkan kulit mereka kering,
golongan warga emas ini disarankan untuk mandi dengan menggunakan air mandian yang suam dan tidak panas.

Air yang panas hanya akan menyebabkan kulit menjadi semakin kering.

#7. Lihat kepada sebarang luka atau kecederaan yang mungkin ada

Bagi penghidap diabetes, sebarang luka yang dialami boleh menyebabkan masalah yang lebih serius jika tidak dirawat.

Apatah lagi jika mempunyai kerosakan saraf akibat diabetes
, mereka mungkin tidak merasai atau menyedari rasa sakit akibat daripada luka tersebut.

Oleh itu, pastikan anda membantu mereka melihat sekiranya terdapat sebarang luka pada tubuh mereka atau sebarang kecederaan lain seperti bengkak, kelepuhan atau kemerahan.

#8. Makan ikut waktu, jangan
skip
 waktu makan

Untuk memastikan pemakanan sewaktu penjagaan warga tua ini terkawal, anda juga perlu melihat kepada waktu makan mereka.

Cuba pastikan mereka untuk makan pada waktunya setiap hari dan elakkan
skip
 waktu makan.
Ini untuk memastikan agar paras gula darah mereka tidak jatuh secara mendadak
.

#9. Berikan mereka minuman yang mencukupi

Untuk memastikan agar tubuh badan mereka kekal hidrat dan bertenaga, berikan mereka minuman dengan secukupnya.

Pastikan orang tua anda minum banyak air kosong dan
elakkan minuman berkafein serta minuman yang tinggi dengan kandungan gula.

Penjagaan warga tua perlukan sokongan semua ahli keluarga

Penghidap diabetes yang masih muda mungkin boleh menguruskan diri mereka sendiri tanpa bantuan.

Namun bagi golongan warga emas, mereka mungkin memerlukan sokongan untuk menguruskan kehidupan mereka saat mereka menghidap diabetes.

Adakalanya mereka tidak menyedari apa yang berlaku atau apa yang patut dilakukan untuk kesejahteraan diri mereka.

Semoga panduan ini dapat membantu anda mengendalikan penjagaan warga emas di rumah dengan lebih lancar dan teratur.


Mengapa COVID-19 Mengganas Di Musim Sejuk? Ini Kaitan Suhu, Kelembapan Udara & Virus Korona

Untuk mendapatkan lebih banyak info tentang coronavirus di Malaysia, sila dapatkannya di sini.

Pelbagai faktor boleh mempengaruhi jangka hayat virus korona baharu (COVID-19) di persekitaran.

Apabila kita lihat virus korona sindrom pernafasan akut teruk dan timur tengah (SARS & MERS), kedua-duanya tidak mempunyai jangka hayat sepanjang COVID-19.

Perkara ini menjadikan virus tersebut mudah untuk beralih kepada individu lain jika kekerapan mencuci tangan tidak menjadi fokus utama.

Angka kes positif sedang merangkak perlahan-lahan ke arah 2 juta. Di Malaysia, jumlah mereka yang dijangkiti adalah seperti berikut:

[covid_19]

Dalam artikel ini, penulis akan menekankan
aspek kelembapan udara dalam mempengaruhi jangka hayat virus korona.

Teruskan pembacaan anda.

Kaitan di antara musim sejuk, kelembapan udara dan jangkitan COVID-19

Cuaca dan musim merupakan salah satu komponen penting yang menentukan tahap keagresifan virus seperti influenza dan COVID-19.

Berdasarkan jumlah kes yang direkodkan berkaitan dengan jangkitan influenza pada tahun lepas, kita boleh simpulkan, jangkitan tersebut mudah tersebar pada musim sejuk.

Jumlah individu yang
 berisiko untuk dijangkiti oleh virus selesema melonjak naik setiap kali musim tersebut
 sehingga mencapai tahap epidemik.

Perkara ini turut berlaku ketika wabak epidemik SARS dan pandemik COVID-19. Ia bermula pada musim sejuk sebelum menular ke seluruh dunia.

Oleh sebab terdapat perbezaan pada suhu dan tahap kelembapan udara di dalam rumah,
virus mudah tersebar dan menjangkiti sistem pernafasan manusia.

Pelbagai kajian telah dibuat bagi menjelaskan kaitan di antara kekerapan jangkitan selesema pada musim sejuk.

Ia tertumpu kepada dua faktor:

Aktiviti manusia berubah,
mereka lebih suka duduk di dalam rumah.

Terdapat perubahan pada faktor persekitaran

Artikel berkaitan:

Tahap kelembapan udara yang rendah merupakan salah satu kriteria ideal bagi penyebaran virus pernafasan.

Sistem pemanasan udara dalam rumah yang digunakan di negara yang mengalami musim sejuk berupaya untuk menurunkan kadar lembapan sebanyak 20%.

Ini memudahkan virus pernafasan seperti influenza dan
COVID-19 untuk tersebar dalam kalangan ahli keluarga.

Tambahan pula, apabila persekitaran mempunyai tahap kelembapan udara yang rendah, sel rerambut yang berada pada permukaan saluran pernafasan tidak dapat berfungsi dengan baik.

Ia tidak dapat membuang partikel virus dengan lebih cekap berbanding dengan sel rerambut pada individu yang berada pada persekitaran lembap.

Perkara ini telah dibuktikan melalui kajian yang telah diterbitkan pada tahun 2019 oleh sekumpulan saintis diketuai oleh Prof Iwasaki.

Tikus yang berada pada persekitaran dengan kelembapan udara 10% sukar untuk membuang virus berbanding dengan tikus yang berada pada persekitaran dengan kelembapan udara 50%.

Pengajaran yang boleh diambil ketika wabak selesema Sepanyol

Barisan doktor memakai topeng muka ketika Eropah diserang oleh wabak pandemik selesema Sepanyol.

Wabak pandemik selesema Sepanyol merupakan jangkitan yang pernah menjadi igauan ngeri dunia.

Pada tahun 1918, dianggarkan hampir 500 juta individu telah dijangkiti dan kematian berada pada angka 50 juta.

Ketika wabak tersebut sedang berlangsung, seorang pengkaji Dr Peter Palese telah menulis kertas saintifik yang diterbitkan pada tahun berikutnya berkenaan dengan kebolehan virus untuk tersebar pada musim sejuk.

Oleh sebab pada ketika itu
pemahaman terhadap penularan virus tidak meluas seperti sekarang
, Dr Peter telah menggunakan tikus belanda sebagai haiwan kajian untuk lebih memahami model jangkitan virus pernafasan.

Beliau cuba untuk menjangkitkan tikus belanda tersebut dengan virus influenza. Usahanya bukan sahaja membuahkan hasil, malah tikus lain turut sama dijangkiti.

Berdasarkan daripada pemerhatian tersebut, Dr Peter telah berusaha untuk
mengkaji faktor yang memudahkan jangkitan virus berlaku.

Salah satu daripadanya berkait dengan tahap kelembapan udara dan suhu persekitaran.

Apabila beliau meletakkan sangkar tikus belanda yang berjangkit di sebelah sangkar tikus sihat pada suhu 41 darjah Farenheit dan kelembapan udara 20%, virus mudah menular.

Kajian tersebut diulang pada suhu 68 dan 86 darjah Fahrenheit dan kelembapan udara di antara 20% hingga 80%.

Dapatan beliau menunjukkan virus influenza mudah untuk berjangkit pada suhu dan kelembapan udara yang rendah.

Dapatan yang berbeza berkenaan dengan kelembapan udara di negara tropika

Oleh sebab keagresifan virus boleh dipengaruhi oleh pelbagai faktor, terdapat percanggahan dapatan jika kita bandingkan dengan negara yang tidak mengalami 4 musim seperti Malaysia.

Jangkitan selesema di negara tersebut lebih berkait rapat dengan kadar lembapan yang tinggi dan kekerapan hujan.

Ini merupakan satu faktor yang perlu dikaji bagi
memahami corak jangkitan virus pernafasan termasuklah COVID-19.

Suhu dan tahap kelembapan udara yang rendah merupakan faktor penguat yang boleh menggalakkan berlakunya jangkitan.

Kajian yang dijalankan oleh
Dr Peter tidak menerangkan sebab di sebalik mengapa virus lebih mudah untuk menular
 ketika musim sejuk.

Namun, kajian yang dijalankan pada tahun 1960-an menunjukkan virus influenza yang hidup pada persekitaran dengan kadar kelembapan rendah mempunyai jangka hayat yang panjang.

Baca juga:

Patutlah Jumlah Kes Makin Meningkat, Ini Punca COVID-19 Merebak Dengan Cepat Di Malaysia!

3 Punca Utama Kenapa Wabak Virus Korona Baharu SUKAR Dibendung Sekarang

Dapatan tersebut telah disokong oleh kajian yang dijalankan pada tahun 2013 yang menunjukkan musim kering mempunyai jumlah kes jangkitan influenza yang sangat tinggi.

Hakikatnya kita tidak tahu sama ada virus korona baharu mempunyai sifat yang lebih kurang sama dengan virus influenza ataupun tidak.

Namun, oleh sebab kedua-duanya menunjukkan corak peningkatan jangkitan yang hampir sama, data tersebut dianggap relevan untuk tujuan perbandingan.

Saranan pakar adalah setiap bangunan atau rumah perlu mempunyai mesin pelembap udara untuk memastikan kadar lembapan berada di antara 40% hingga 60%.

Konklusi

Jika anda mampu untuk membeli mesin pelembap udara, anda boleh berbuat demikian.

Namun jika tidak, langkah pencegahan seperti jarak sosial,
amalan cuci tangan
 dan
pemakaian topeng sudah mencukupi untuk menghindarkan jangkitan.

[mc4wp_form id=’115319″]

#HelloHealthGroup, #HelloDoktor, #HelloHealthCoronaVirus

Baca juga:

Haiwan Peliharaan Tidak Sebar COVID-19, Mereka Berjangkit Daripada Anda!

Ubat Antiparasit Bunuh COVID-19 Dalam 48 Jam, Harapan Baru Buat Mangsa Wabak

Berita Baik: Saintis Guna Plasma Darah Bekas Pesakit COVID-19 Rawat Kes Positif, BERJAYA!

2 Lagi Kluster Baharu Jangkitan COVID-19: Kenduri Di Bangi & Gereja Di Sarawak

Lagi Korban COVID-19 Dari Kluster Tabligh Sulawesi Pula, Kontak Rapat Tersebar Dari Perhimpunan


Fotofobia, Sensitiviti Terhadap Cahaya

Fotofobia (
photophobia
) atau sensitiviti cahaya adalah satu keadaan yang mana anda tidak bertoleransi dengan cahaya. Sumber-sumber seperti cahaya matahari, cahaya pendarfluor dan cahaya pijar boleh menyebabkan ketidakselesaan, berserta dengan keperluan untuk mengecilkan mata atau menutup mata anda. Sakit kepala juga boleh muncul bersama sensitiviti cahaya.

Seseorang yang sensitif terhadap cahaya kadang-kadang hanya diganggu oleh cahaya terang. Walau bagaimanapun, dalam kes yang teruk, sebarang cahaya boleh menjengkelkan.

Punca fotofobia

Fotofobia bukan penyakit mata, tetapi simptom pelbagai keadaan seperti jangkitan atau keradangan yang boleh merengsakan mata.

Sensitiviti terhadap cahaya juga boleh menjadi simptom penyakit secara tidak langsung mempengaruhi mata seperti penyakit yang disebabkan virus atau sakit kepala yang teruk atau migrain.

Seseorang yang memiliki mata yang berwarna lebih terang juga mungkin mengalami sensitiviti yang lebih ringan dalam persekitaran seperti cahaya matahari yang cerah kerana mata berwarna gelap mengandungi lebih banyak pigmen untuk melindungi daripada pencahayaan yang keras (menyilaukan mata).

Penyebab biasa lain fotofobia termasuk lelasan kornea (
corneal abrasion
), uveitis dan
 gangguan sistem saraf pusat seperti meningitis. Sensitiviti cahaya juga dikaitkan dengan
retina
 tanggal (
detached retina
), kerengsaan kanta sentuh, pendedahan cahaya matahari dan pembedahan
 refraktif.

Fotofobia sering mengiringi albinisme (kekurangan pigmen mata), jumlah kekurangan warna (hanya dilihat dalam warna kelabu), botulisme, rabies, keracunan merkuri, konjunktivitis, keratitis dan iritis.

Penyakit-penyakit jarang tertentu, seperti gangguan genetik
keratosis follicularis spinulosa decalvans
 (KFSD), dilaporkan menyebabkan fotophobia. Dan beberapa ubat boleh menyebabkan sensitiviti cahaya sebagai kesan sampingan, termasuk
belladonna, furosemide, quinine, tetracycline
 dan
doxycycline
.

Rawatan fotofobia

Rawatan terbaik untuk kepekaan cahaya adalah dengan menangai punca-puncanya. Apabila pencetusnya dirawat, dalam kebanyakan kes, fotofobia akan hilang. Jika anda mengambil ubat tertentu yang menyebabkan sensitiviti ringan, berbincang dengan doktor anda untuk tindakan selanjutnya.

Sekiranya anda sensitif kepada cahaya, elakkan cahaya matahari yang terang dan sumber pencahayaan yang keras. Pakai topi yang luas dan cermin mata hitam dengan perlindungan ultraviolet (UV) apabila berada di luar pada siang hari. Pertimbangkan juga untuk memakai cermin mata dengan kanta fotokroma (
photochromic lenses
). Kanta ini menjadi gelap secara automatik di luar rumah dan menyekat 100 peratus sinaran UV matahari.

Untuk cahaya matahari yang terang, pertimbangkan cermin mata hitam terpolarisasi (
polarized sunglasses
). Kanta ini memberikan perlindungan tambahan terhadap pantulan lampu dari air, pasir, salji, jalan raya konkrit dan permukaan reflektif yang lain.

Dalam kes yang luar biasa, anda boleh mempertimbangkan memakai kanta sentuh prostetik yang berwarna khusus untuk kelihatan seperti mata anda sendiri. Kanta sentuh prostetik boleh mengurangkan jumlah cahaya memasuki mata dan menjadikan mata anda lebih selesa.


Hati-Hati, 10 Simptom Ini Mungkin Petanda Buah Pinggang Bermasalah!

Jika anda mempunyai ahli keluarga yang mengalami penyakit buah pinggang, atau masalah kesihatan berkaitan tekanan darah tinggi, mahupun kencing manis, anda berisiko untuk mengalami masalah ginjal.
Berikut adalah 10 tanda sakit buah pinggang yang lazim.

10 tanda sakit buah pinggang

Dapatkan nasihat doktor

Jumpa doktor secepat mungkin sekiranya anda mengalami simptom-simptom di bawah

Penyakit buah pinggang selalunya tidak menunjukkan sebarang tanda-tanda awal

Ia hanya boleh didiagnosis dengan ujian darah dan ujian air kencing

Jika dikesan awal, penyakit yang dialami lebih mudah untuk dirawat dengan berkesan

1. Cepat letih tanda sakit buah pinggang

Anda akan mengalami keletihan dengan lebih cepat
, kurang bertenaga dan menghadapi masalah untuk memberikan tumpuan – sekali gus menyebabkan anda tidak mampu berfikir dengan jelas.

Penurunan yang kronik dalam fungsi buah pinggang cenderung membawa kepada pembentukan toksin dan kekotoran dalam darah – punca cepat letih, lemah dan sukar fokus.

Komplikasi lain penyakit buah pinggang adalah anemia yang menjadi punca kepada rasa lemah dan letih. Anda juga mungkin akan merasa pening kepala dan terasa seperti akan pitam.

2. Berasa sejuk walau di dalam bilik panas

Anemia menyebabkan anda berasa sejuk sepanjang masa
 walaupun dalam bilik yang panas atau ketika individu lain merasa panas.

3. Sukar tidur tanda sakit buah pinggang

Apabila buah pinggang tidak berfungsi dengan betul, toksin berkemungkinan akan kekal dalam darah dan tidak keluar dari badan melalui air kencing.
Ini boleh menyebabkan kesukaran untuk tidur
.

Terdapat juga kaitan obesiti dan tidur apnea dengan masalah penyakit buah pinggang kronik.

4. Sesak nafas dengan pergerakan

Anda mudah mengalami masalah sesak nafas walaupun hanya melakukan pergerakan yang sedikit.

Keadaan ini boleh dikaitkan dengan pertambahan cecair dalam badan yang terhasil dalam paru-paru, atau ia boleh disebabkan oleh masalah anemia – kekurangan oksigen yang membawa sel darah merah – menyebabkan badan anda kekurangan oksigen dan pendek nafas.

5. Kulit kering dan gatal

Buah pinggang merupakan satu organ yang mempunyai pelbagai fungsi penting.

Ia berperanan untuk membuang bahan buangan dan lebihan cecair dari badan, membantu menghasilkan sel darah merah, membantu mengekalkan tulang yang kuat dan berfungsi mengekalkan jumlah mineral yang betul dalam darah.

Kegatalan dan kulit yang kering boleh menjadi tanda penyakit mineral dan tulang
yang cenderung menyebabkan penyakit buah pinggang, apabila buah pinggang tidak lagi mampu menjaga keseimbangan mineral dan nutrien yang betul dalam darah.

6. Kerap kencing tanda sakit buah pinggang

Anda akan kerap kencing berbanding sebelum ini. Jika perubahan ini berlaku, terutama pada waktu malam, ini merupakan antara tanda sakit buah pinggang.

Penapis pada buah pinggang yang rosak boleh menyebabkan peningkatan keinginan untuk membuang air kencing
. Ada masanya ia boleh menjadi simptom kepada tanda jangkitan kencing atau pembesaran prostat pada lelaki.

7. Bengkak

Kegagalan buah pinggang untuk berfungsi akan menyebabkan air yang berlebihan tidak dapat disingkirkan dari badan – menyebabkan kaki, pergelangan kaki, atau tangan menjadi bengkak.

Bengkak pada bahagian kaki juga boleh menjadi tanda kepada masalah kesihatan
penyakit jantung
, penyakit hati dan masalah urat kaki yang kronik.

Masalah bengkak ini turut boleh berlaku pada bahagian muka dan mata. Bengkak pada bahagian ini turut boleh menjadi petanda bahawa badan anda mengeluarkan sejumlah besar protein dalam air kencing dan bukan menyimpannya seperti yang sepatutnya.

8. Kencing berdarah

Buah pinggang berfungsi untuk menghasilkan air kencing. Buah pinggang yang sihat akan menyimpan sel darah dalam tubuh apabila menapis sisa dari darah untuk menghasilkan air kencing.

Tetapi apabila buah pinggang gagal berfungsi seperti yang sepatutnya, air kencing anda mungkin berubah kerana sel darah ini mungkin ‘bocor’ dan masuk ke dalam air kencing.
Air kencing yang berdarah juga boleh menjadi tanda kepada ketumbuhan, masalah batu karang atau jangkitan.

9. Kencing berbuih

Anda mungkin menyedari bahawa air kencing anda kelihatan berbuih kerana mengandungi protein – seperti buih apabila anda mengacau telur mentah – kerana protein yang terdapat dalam telur adalah protein yang sama terdapat dalam air kencing, albumin.

Kandungan protein berlebihan menunjukkan simptom bahawa buah pinggang anda gagal berfungsi dengan baik.

10. Terasa logam pada lidah

Pembentukan sisa darah yang disebut sebagai uremia boleh menyebabkan perubahan dalam rasa makanan serta menjadi punca kepada nafas berbau.

Anda mungkin menyedari bahawa anda mula hilang minat untuk makan daging, hilang selera makan, sekali gus menyebabkan anda mengalami masalah kesihatan seperti penurunan berat badan. Uremia yang terhasil juga boleh menyebabkan anda merasa loya dan muntah.


Tak Semua Lemak Itu Jahat, Ini 4 Sumber Terbaik Untuk Dapatkan Lemak Sihat

Lemak? Suatu yang ditakuti oleh semua orang kerana ia lazimnya memberi kesan buruk terhadap tubuh. Tetapi dalam masa yang sama tubuh masih memerlukan lemak untuk meneruskan funginya. Bagaimana memastikan anda mendapatkan lemak sihat? Apakah sumbernya?

Telur

Walaupun keseluruhan telur pernah dianggap buruk untuk kesihatan anda kerana kuningnya tinggi kolesterol dan lemak.

Namun,
sekarang keseluruhan telur dianggap sebagai sumber makanan yang sihat.

S
ebiji telur mengandungi kira-kira 212 miligram kolesterol yang mana 71 peratus daripada pengambilan harian yang disyorkan,
namun kajian telah menunjukkan bahawa jenis kolesterol dalam telur (sebahagian besarnya) tidak mempengaruhi kolesterol dalam darah kita.

Minyak zaitun

Terdapat banyak kontroversi
mengenai minyak goreng yang berbeza tetapi satu perkara yang paling dipersetujui oleh para pakar adalah manfaat kesihatan minyak zaitun.

Minyak ini sangat baik untuk memasak dan memakan mentah dan penuh lemak yang sihat jantung termasuk asid oleik serta vitamin E dan K.

Ia juga sangat tinggi dalam antioksidan, yang boleh membantu mengurangkan keradangan dan menurunkan kolesterol buruk.

Kajian telah menunjukkan bahawa diet Mediterranean (diet yang melibatkan penggunaan minyak zaitun yang tinggi)
 telah dikaitkan dengan pencegahan penyakit jantung dan mengurangkan risiko diabetes jenis 2.

Ikan berlemak

Ikan sentiasa ada tempat dalam pemakanan seimbang yang menyihatkan kerana sumber protein terbaik dan alternatif baik bagi ayam dan daging.

Ia juga merupakan sumber lemak yang sihat
termasuk asid lemak omega-3, sejenis lemak tak tepu yang baik untuk kesihatan jantung, mata dan kesihatan bersama.

Makan jenis ikan secara teratur dapat membantu mengurangkan risiko penyakit jantung, memperbaiki kesihatan mental dan gejala pertempuran kemurungan dan mengurangkan risiko demensia di kemudian hari. Semua ini dari seekor ikan berlemak yang kecil!

Minyak kelapa

Popularitinya telah melonjak dengan manfaat kesihatannya.
Minyak kelapa adalah lemak dan ia sangat tinggi lemak tepu (kira-kira 90 peratus daripada asid lemak yang mengandungi minyak kelapa tepu), yang dianggap lemak buruk.

Walaupun begitu, kajian telah menunjukkan bahawa populasi yang menggunakan jumlah kelapa dan minyak kelapa yang tinggi, tidak mempunyai tahap kolesterol diet yang tinggi dan berada dalam keadaan yang sangat baik.

Ini kerana lemak kelapa terutamanya terdiri daripada asid lemak rantaian sederhana, yang dimetabolismakan secara berlainan dalam tubuh.

Pengambilan jenis asid lemak ini boleh membantu menghalang selera makan dan meningkatkan metabolisme yang menyumbang kepada penurunan berat badan dan kebiasaan makan yang lebih baik.


5 Rutin Penjagaan Bibir Tebal Kena Buat Hari-Hari, Tak Perlu Suntik Filler!

Ramai individu mungkin mempunyai impian untuk memiliki
bibir yang mungil dan seksi
. Alangkah bertuah pula jika kalian memang sudah lahir dengan bibir tebal bawah dan atas secara semula jadi.

Persoalannya, bagaimana cara untuk buat bibir kepunyaan anda ini lebih menarik dan menawan? Jom baca artikel ini!

Untuk mendapatkan lebih banyak informasi tentang Kesihatan Kulit, anda boleh klik
di sini
.

Fakta bibir tebal yang anda kena tahu!

Untuk pengetahuan anda semua,
bentuk bibir itu adalah antara fitur
 yang bakal ditentukan oleh faktor genetik selain daripada bentuk mata, hidung, dagu, telinga, kening, rambut dan macam-macam lagi fitur lain.

Menurut kajian terbitan
Frontiers in genetics
pada tahun 2018, genetik yang lebih kuat sama ada dari sebelah ibu atau bapa akan mempengaruhi fitur-fitur di atas termasuk juga bentuk bibir masing-masing.

Kebiasaannya,
bibir yang agak besar dan lebar
 ini dimiliki oleh individu dari kaum di benua Afrika. Pun begitu, adalah tidak mustahil jika fitur ini turut dimiliki oleh individu dari kawasan lain termasuk masyarakat kita.

Bergantung kepada individu, tidak kurang
 ramai yang meminati bentuk bibir sebegini
 kerana yakin jika ia tampak lebih menarik dan menawan terutama bagi kaum perempuan. Benar, ia mungkin tidak dapat dinafikan.

Apa yang mungkin menjadi tanda tanya, bagaimana cara untuk menjaga bibir tebal bawah dan atas agar kekal anggun?

Bagaimana cara menjaga bibir besar dan lebar?

Sebenarnya,
 cara penjagaan bibir mungkin lebih kurang sama
 sahaja tidak kira saiz dan bentuk. Perkara paling penting yang anda mesti tahu adalah ia tidak ada kelenjar peluh, lantas lebih mudah untuk kering.

Apabila bibir anda mula mengering
, maka risiko untuk muncul luka, ulser atau rengsa itu turut akan meningkat. Dalam erti kata mudah, kunci utama penjagaan bibir terletak pada kelembapan bahagian tersebut.

Bagi mengelakkan bibir anda mengering dengan teruk, beberapa petua mudah berikut mungkin akan dapat membantu:

#1. Melembapkan ia dengan kerap

Sehubungan di atas tadi, anda perlu
 melembapkan bibir dengan kerap menggunakan produk
 seperti
lip balm
,
 lip gloss
atau gincu yang sesuai sekurang-kurangnya 2 ke 4 kali sehari supaya ia tidak kering.

American Academy of Dermatology Association
 menyarankan agar kalian menggunakan produk yang ada kandungan SPF30+ untuk memastikan ia terlindung daripada terkena sinaran UV dek matahari.

#2. Hindarkan menjilat bibir

Kedua,
 cuba untuk buang tabiat menjilat bibir
 yang kering kerana cara itu kurang efektif bahkan turut akan membawa pertumbuhan kulat pada bibir lantas memicu kepada masalah infeksi lain pula.

#3. Elakkan mengopek bibir

Ketiga,
buang juga tabiat mengopek bibir yang kering
 kerana ia cuma bakal mencederakan kulit lalu menyebabkan luka atau ulser kelak. Sebaliknya, sapu jeli petroleum untuk buang kulit mengelupas.

#4. Eksfoliasi

Apabila tiba masa, anda mungkin perlu skrub bibir tebal itu dalam usaha untuk
menyingkirkan sel-sel kulit yang telah mati
 dengan produk sesuai sama ada secara sendiri di rumah atau di klinik pakar kulit.

Pastikan bahan produk yang digunakan itu tinggi kandungan BHA, AHA dan PHA agar prosedur berjalan lebih lancar!

#5. Menggunakan mekap yang tepat

Terutama bagi mereka yang memiliki bibir tebal,
anda sudah tentu gemar memakai mekap
 dan gincu yang merah-merah sahaja bukan? Ia tidak salah namun gunakan produk yang tepat agar ia tidak terlihat terlalu berminyak, bersinar atau berlebihan.

Wujud prosedur untuk menebalkan bibir anda?

Meskipun kita semua sudah lahir dengan kecantikan serta keunikan masing-masing, mungkin sudah lumrah manusia bagi mendapatkan apa yang diimpikan individu termasuk bentuk bibir tebal bawah serta atas.

Buat anda yang belum tahu, memang wujud prosedur untuk menebalkan bibir sama ada dengan memasukkan silikon
filler
atau melakukan pembedahan plastik minor
. Namun, ia juga hadir dengan kos yang tinggi.

Dalam pada itu, jangan percaya dengan
mitos karut yang kata gemar berciuman, bercumbuan
 atau makan benda pedas mampu menebalkan bibir anda! Ia mungkin akan berlaku namun berlangsung buat sementara.

Konklusinya, cintai dan sayangi diri anda seadanya. Ketahuilah bahawa setiap manusia tercipta sesuai dengan keperluan dan bukan kemahuan yang mungkin hanya akan mendatangkan kesan buruk di hari esok!


7 Makanan Eksotik Yang Sebenarnya Boleh Membunuh Anda! No #4 Ramai Suka Makan!

Seantero dunia kini sedang resah akibat dilanda pandemik COVID-19
. Sebagaimana yang kita tahu, wabak yang disebabkan oleh virus korona baharu ini dikatakan berpunca dari makanan eksotik iaitu kelawar, ular dan tenggiling.

Jangan terlalu terkejut, di dunia ini memang banyak makanan yang pelik-pelik.

Ingin tahu apa makanan eksotik yang bahaya dan boleh membunuh anda di dunia ini?

Jom selami artikel dengan lebih mendalam lagi!

COVID-19 disebabkan oleh makanan eksotik?

Sebelum itu, mari kita belajar serba sedikit mengenai punca sebenar penularan COVID-19 ini?

Menurut pelbagai kajian, virus ini datangnya dari pasar yang terletak di wilayah Wuhan, China.

Artikel berkaitan:

Pasar ini memang banyak menjual pelbagai jenis makanan eksotik seperti kelawar, ular, tenggiling, keldai, tikus dan landak. Sangat mengerikan bukan?

Persoalannya, yang mana satu adalah punca sebenar virus korona baharu?

Setelah disiasat, para saintis telah mengecilkan skop kajian kepada 3 haiwan liar sahaja. Antara suspek utama adalah kelawar, ular dan tenggiling.

Setelah dikaji dengan lebih mendalam, para saintis mendapati
 punca COVID-19 ini berkemungkinan besar datang dari kelawar
!

Makanan eksotik yang bahaya dan boleh membunuh anda!

Untuk tidak mengulangi kesilapan besar segelintir individu yang gemar memakan makanan yang tidak sepatutnya dimakan, di sini disenaraikan beberapa makanan eksotik yang bahaya dan boleh membunuh anda:

#1. Ikan Buntal

Manusia memang gemarkan cabaran yang bukan-bukan.

Disebabkan itu, ramai orang terutamanya masyarakat Jepun gemar memakan ikan buntal walaupun mengetahui ia adalah salah satu dari makanan paling beracun di dunia.

Jika begitu, mengapa orang masih boleh memakannya?

Ini kerana racun di dalam badannya ini boleh dibuang. Jika tukang masak gagal membuangnya dengan baik, ia dikatakan 1,200 kali ganda lebih berbahaya berbanding sianida.

#2. Katak Afrika

Di Namibia, Afrika Selatan, wujud masyarakat yang gemar memakan katak bersaiz seakan seekor kucing!

Ya, jangan terlalu terkejut kerana haiwan itu memang wujud dan dinamakan sebagai Katak Afrika.

Apa yang menakutkan, katak ini dikatakan mempunyai racun di dalam badannya yang akan mengakibatkan masalah buah pinggang kepada manusia.

Malahan, memakannya juga boleh membawa maut jika tidak mendapatkan rawatan dengan cepat.

#3. Cendawan

Mungkin ramai dari kita yang sudah tahu mengenai perkara ini.
Persoalannya, cendawan yang mana
?

Ini kerana terdapat banyak jenis cendawan dan ada antaranya selamat untuk dimakan dan ada yang tidak dan boleh membawa maut.

Antara jenis cendawan yang anda wajib berhati-hati adalah
Death Cap
,
Destroying Angels
 and
Deadly Webcap
yang mempunyai racun.

Disebabkan itu, anda disarankan untuk tidak membeli dan memakan cendawan yang tidak berlabel di pasar raya.

#4. Kerang Darah

Ketika kita asyik memandang serong masyarakat negara luar kerana gemar makan makanan eksotik yang pelik-pelik, tahukah anda, kita juga melakukannya dengan memakan kerang darah?

Mungkin ramai yang kata tidak salah untuk memakan makanan berdarah.

Pun begitu, ia adalah satu kesilapan kerana darah yang terdapat dalam haiwan laut ini pernah menjadi punca penularan Hepatitis A dan E.

Pada tahun 1988, ia telah diharamkan di negara China. Bagaimana pula dengan Malaysia?

#5. Bayi Sotong Kurita

Siapalah yang sanggup untuk memakan bayi binatang?

Di Korea, wujud satu makanan eksotik bernama ‘san nak ji’ yang merupakan kaki bayi sotong kurita.

Namun, haiwan laut ini bukanlah berbahaya kerana ia beracun atau berdakwat.

Sebaliknya, kaki bayi sotong kurita ini boleh melekat pada tekak atau kerongkong pemakannya.

Kesannya, ia akan mengakibatkan sesak nafas serta kematian jika lambat dirawat.

#6. Keju Busuk

Anda penggemar keju
? Jika ya, anda dinasihatkan untuk jangan sesekali memakan keju busuk yang bernama ‘casu marzu’.

Jika dilihat dari luaran sekalipun, selera anda pasti akan hilang kerana jelas kelihatan berenga yang masih bergerak-gerak!

Ia dicipta dari susu kambing biri-biri dan dibiarkan terdedah kepada lalat.

Lalat ini kemudiannya akan bertelur dan meninggalkan larvanya di situ. Inilah punca kewujudan ulat kecil tersebut.

Kesan memakan makanan eksotik yang menggelikan ini adalah sakit perut, mual-mual, muntah-muntah serta kematian jika gagal dirawat segera.

#7. Sosej?

Akhir sekali, kami bawakan entri bukan makanan eksotik yang bahaya namun boleh membunuh anda.

Tahukah anda sosej adalah sangat berbahaya kepada kanak-kanak yang masih kecil?

Menurut kajian yang dijalankan oleh John Hopkins Medicine, sosej adalah penyebab utama dalam kes kecederaan akibat tercekik makanan bagi kanak-kanak berusia bawah 3 tahun!

Ada dalam entri ini yang merupakan makanan kegemaran anda? Fikirkannya semula sebelum mengambil makanan eksotik yang bahaya dan boleh membunuh ini.


Eh, Mana Satu Ye Gigi Kacip? Jom Kenali Gigi Kacip Dan Ketahui Fungsinya!

Setiap kali anda tersenyum di hadapan cermin, pasti anda akan memerhatikan gigi anda yang tersusun cantik. Anda sedar tak, setiap batang gigi yang menghiasi senyuman anda mempunyai fungsi yang tersendiri, termasuklah gigi kacip anda.

Tapi, yang mana satu gigi kacip ya?

 Gigi kacip merupakan gigi yang berada di bahagian depan. Bilangan gigi kacip selalunya 8 batang – 4 di bahagian atas dan 4 lagi di bahagian bawah.

Gigi kacip juga adalah antara gigi susu yang pertama untuk tercabut dan
bertukar menjadi gigi kekal.

Disebabkan posisi mereka, gigi kacip merupakan gigi yang paling banyak dilihat oleh orang lain dan merupakan bintang utama dalam senyuman anda.

Fungsi gigi kacip

Fungsi utama gigi kacip adalah memotong makanan. Di dalam bahasa latin, perkataan asal gigi kacip ialah
incidere
 yang bermaksud untuk memotong. Gigi kacip mempunyai 1 akar dan bahagian bawah yang tajam dan menirus.

Gigi kacip pula terbahagi kepada dua jenis – gigi kacip tengah dan gigi kacip sisi. Malah, saiz gigi kacip juga berbeza mengikut posisi mereka.

Gigi yang berada di bahagian tengah selalunya lebih besar. Manakala gigi kacip di bahagian bawah pula lebih pendek dan kecil saiznya.

Selain menggigit makanan, gigi kacip juga mempunyai fungsi yang lain. Sebagai contoh, ia juga:

Bertindak menyokong bibir anda.
 Gigi kaciplah yang memberikan bibir anda bentuk seperti sekarang.

Membantu anda menyebut huruf
 tertentu seperti ‘t’ dan ‘th’ tanpa sebarang masalah.

Membantu meletakkan rahang
 pada tempatnya yang betul ketika menutup mulut.

Bilakah gigi kacip akan mula keluar?

Selalunya, gigi kacip tengah
merupakan gigi pertama bayi.
 Kemudian, gigi kacip tengah bahagian bawah pula akan muncul apabila bayi menginjak usia 6 hingga 10 bulan.

Gigi kacip sisi bahagian atas pula akan muncul apabila bayi berumur 8 hingga 12 bulan.

Gigi kacip juga merupakan gigi kanak-kanak yang pertama akan tercabut. Ibu bapa boleh berjaga-jaga ketika anak berumur 6 atau 7 tahun.

Selain itu, gigi kacip akan bertukar menjadi gigi kekal apabila anak anda berumur 7 atau 8 tahun ke atas.

Selalunya,
gigi susu milik kanak-kanak perempuan
 akan mula tercabut lebih awal berbanding kanak-kanak lelaki.

Sebagai panduan, kanak-kanak selalunya akan kehilangan 4 batang gigi setiap 6 bulan. Selain itu, gigi susu selalunya mempunyai warna yang lebih putih berbanding gigi kekal.

Menjaga gigi kacip dengan betul

Penjagaan gigi kacip yang betul sama dengan penjagaan gigi secara am. Selepas makan, bakteria akan makan gula yang tertinggal pada kawasan gigi dan menguraikannya kepada asid.

Asid ini boleh merosakkan enamel pada gigi dan menyebabkan
pembentukan lubang yang dikenali sebagai kaviti.

Penjagaan gigi yang betul juga boleh mengelakkan pembentukan plak yang boleh
menyebabkan gingivitis,
 sejenis penyakit yang membuatkan gusi menjadi merah, bengkak dan sakit.

Untuk melindungi gigi kacip, anda haruslah melakukan penjagaan oral secara rutin.

Disebabkan gigi kacip terletak di bahagian hadapan mulut,
sebarang perubahan warna
 dan kerosakan dapat dilihat dengan jelas.

Oleh sebab itu, gigi kacip perlulah dijaga sejak bayi lagi untuk memastikan anak anda mendapat gigi yang cantik.

Sebagai ibu bapa yang bertanggungjawab, anda haruslah memberus gigi kacip bayi dua kali sehari untuk mengelakkannya daripada rosak.

Jangan lupa berus gigi dua kali sehari!

Orang dewasa pula perlulah
memberus gigi sekurang-kurangnya dua kali sehari.
 Jika anda suka memberus gigi selepas makan, pastikan anda tunggu selama 30 minit sebelum memberus.

Enamel yang berada pada permukaan gigi boleh menjadi lembut ketika makan. Oleh sebab itu, anda perlulah menunggu sekurang-kurangnya 30 minit untuk memastikan enamel tersebut keras semula.

Selain itu,
lakukan amalan flossing

untuk mengelakkan sebarang pembentukan bakteria atau plak di bahagian gigi yang tersembunyi.

Bakteria yang bersembunyi di bawah plak boleh menyebabkan gigi menjadi reput dan meningkatkan risiko anda untuk menghidap penyakit gusi.

Plak yang terlalu lama terbiar pada permukaan gigi pula boleh bertukar menjadi tartar. Tartar terbentuk apabila bakteria di dalam mulut bercampur dengan protein dan partikel makanan lain di dalam mulut.

Tartar tidak boleh dibuang sendiri tanpa bantuan doktor gigi.

Malah, jika ia dibiarkan begitu sahaja, ia boleh
menyebabkan gingivitis,

atau lebih serius lagi, periodontitis
 yang boleh menyebabkan gigi menjadi longgar, sakit ketika mengunyah dan nafas yang berbau busuk.

Kesimpulan

Gigi kacip merupakan bahagian hadapan gigi yang selalu kita tunjuk kepada orang ramai. Selain menjadi ‘
star
’ kepada senyuman anda, gigi kacip juga mempunyai pelbagai fungsinya yang tersendiri.

Sama seperti gigi lain, penjagaan gigi kacip juga sama. Pastikan anda
memberus gigi sekurang-kurangnya dua kali sehari.
 Selain itu, amalkan juga tabiat
flossing
 setiap hari untuk mengelakkan pembentukan plak.

Jika anda
mempunyai masalah dengan gigi anda,
 pastikan anda berjumpa doktor dengan kadar segera.

Malah, jika anda rasa rendah diri dengan gigi kacip anda, berbincanglah dengan doktor mengenai
prosedur yang boleh dilakukan
 untuk memberikan gigi yang cantik.

Penulis tahu, ramai yang rasa takut dengan doktor gigi. Jangan rasa begitu! Doktor gigi juga manusia sama seperti kita. Malah, mereka juga ingin membantu anda menyelesaikan semua masalah yang berkaitan dengan gigi.


Tak Nak Mata Rabun Sebab Banyak Lihat Skrin? Ikut Peraturan 20-20-20 Jaga Deria Penglihatan!

Meluangkan masa yang lama di hadapan skrin
 telah menjadi isu besar bagi orang ramai hari ini kerana ia mampu menyebabkan masalah ketegangan mata.

Menghabiskan masa berjam-jam untuk melihat skrin, seperti komputer di tempat kerja dan di rumah, telefon pintar, televisyen atau peranti digital yang lain boleh menyebabkan ketegangan mata.

Namun, usah risau kerana peraturan 20-20-20 dikatakan mungkin dapat membantu. Ikuti artikel ini jika anda ingin mengetahui dengan lebih lanjut ya!

Apakah itu peraturan 20-20-20?

Sekiranya anda melihat skrin sepanjang hari, doktor mata anda mungkin akan menyatakan peraturan ini kepada anda bagi mengurangkan risiko masalah ketegangan mata.

Pada asasnya, setiap 20 minit yang dihabiskan menggunakan skrin, anda harus berusaha untuk melihat sesuatu yang berjarak 20 kaki dari anda selama 20 saat.

Peraturan 20-20-20 ini dirancang oleh optometris California, Jeffrey Anshel sebagai peringatan mudah untuk berehat dan mencegah ketegangan mata.

Semasa mengikuti peraturan, seseorang individu akan
berehat selama 20 saat daripada melihat skrin
 setiap 20 minit.

Semasa rehat, individu itu harus memusatkan perhatian pada objek yang berjarak 20 kaki.

Bagi memudahkan anda untuk mengikuti perkara ini, kaedah berikut dapat membantu untuk menerapkan peraturan ini:

Tetapkan penggera setiap 20 minit semasa bekerja, sebagai peringatan untuk berehat

Muat turun aplikasi yang direka khas untuk membantu individu mengikuti peraturan 20-20-20

Lihat ke arah tingkap semasa rehat 20 saat. Menentukan jarak 20 kaki boleh menjadi sukar, tetapi memusatkan perhatian pada pokok atau tiang lampu di seberang jalan sudah memadai

Selain itu, berkedip turut dapat mencegah masalah mata kering dengan mendorong pengeluaran cecair pada mata.

Apa bukti yang menyokong peraturan 20-20-20?

American Academy of Ophthalmology
 menjelaskan bahawa melihat peranti digital tidak semestinya akan
merosakkan penglihatan anda.

Tetapi perkara tersebut boleh menyebabkan ketegangan dan gejala yang tidak menyenangkan pada mata.

Manusia biasanya berkedip sekitar 15 kali setiap minit, namun semasa menatap skrin, bilangan ini berkurang. Ia boleh menyebabkan masalah mata kering, tegang, dan penat.

Selain itu, ketegangan mata yang disebabkan oleh skrin mempunyai namanya sendiri. Ia dipanggil sindrom penglihatan komputer (CVS).

Dalam kajian yang diterbitkan oleh
Nepal of Ophthalmology,
 para penyelidik meneliti penggunaan komputer dan kesannya pada mata pelajar universiti di Malaysia.

Hampir 90% daripada 795 pelajar mengalami simptom CVS setelah hanya 2 jam penggunaan komputer secara berterusan.

Oleh itu, dengan kerap berehat untuk melihat objek yang jauh pada waktu skrin dapat mengurangkan gejala ketegangan mata. Dengan kata lain, peraturan 20-20-20 ini berfungsi!

Gejala-gejala ketegangan mata

Beberapa gejala di bawah dapat menunjukkan masalah ketegangan mata, termasuk:

Penglihatan kabur

Masalah mata kering

Sakit kepala

Kemerahan mata

Sakit di leher, bahu, atau belakang

Sensitif terhadap cahaya

Masalah menumpukan perhatian

Duduk dalam posisi yang sama untuk waktu yang lama juga mempunyai kesan berbahaya yang lain pada badan.

Oleh itu, selain mengalihkan pandangan daripada skrin, anda juga harus keluar berjalan-jalan dan mengambil angin agar kekal segar!

Tip untuk mengelakkan masalah ketegangan mata

Ingin mengelakkan daripada terjadinya ketegangan mata? Setiap kali anda duduk untuk melihat skrin, ingatlah untuk mengikuti tip mata ini.

Duduk lebih jauh daripada skrin komputer anda. Peraturan yang baik adalah jarak sekurang-kurangnya 25 inci, atau kira-kira panjang lengan semasa anda menggunakannya

Pertimbangkan untuk menggunakan penapis skrin
matte
 untuk mengurangkan masalah silau pada skrin anda

Anda harus cuba yang terbaik untuk mengikuti peraturan 20-20-20. Tetapkan penggera pada telefon bimbit untuk mengingatkan anda melihat setiap 20 minit pada objek yang berjarak sekitar 20 kaki selama 20 saat

Beli ubat titis mata
 di kedai ubat tempatan untuk digunakan apabila mata anda terasa kering. Selain itu, memastikan mata berkedip dengan kerap turut dapat bantu melembapkan semula mata kering anda

Kurangkan cahaya skrin anda jika ia lebih terang daripada cahaya di kawasan anda gunakannya. Anda juga harus menyesuaikan pencahayaan ruangan sehingga kontrasnya berkurang

Pastikan skrin anda kekal bersih. Skrin yang kotor dengan cap jari dan kekotoran lain juga dapat menyumbang kepada masalah mata

Sekiranya anda memakai kanta lekap, anda mungkin mengalami gejala kekeringan dan kerengsaan yang lebih teruk ketika berlaku masalah ketegangan mata.

Oleh itu, cubalah rehatkan mata anda daripada pemakaian kanta lekap dari semasa ke semasa dengan cara memakai cermin mata.

Selain itu, elakkan tidur dengan memakai kanta lekap, dan selalu basuh tangan anda serta ikuti kebersihan yang baik semasa memasukkan atau mengeluarkan kanta lekap.


Kaum Adam, Hati-Hati Ambil Pil Viagra Untuk Tahan Lama, Boleh Buat Mata Rosak!

Pil viagra tidak perlu lagi diperkenalkan kerana masyarakat sudah mengetahui fungsinya dalam membantu kaum Adam dengan masalah ereksi. Akan tetapi, benarkah ura-ura mengatakan ia boleh merosakkan penglihatan?

Pengambilan ubat ini cukup popular terutamanya bagi
para lelaki yang mempunyai masalah dengan ereksi
 mereka.

Pun begitu, perkhabaran pil viagra mampu merosakkan penglihatan adalah sesuatu yang perlu diberikan perhatian, agar perkara tersebut boleh dielakkan, sekiranya benar.

Untuk mengetahui dengan lebih lanjut, ikuti artikel ini ya!

Kenali apa itu pil viagra?

Viagra adalah jenama ubat preskripsi
 yang diluluskan untuk merawat masalah ereksi (ED). Pil viagra diluluskan untuk digunakan oleh para lelaki yang berumur 18 tahun ke atas.

Viagra mengandungi ubat sildenafil sitrat. Ia tergolong dalam kelas ubat yang disebut perencat fosfodiesterase jenis 5 (PDE5).

Ia berfungsi untuk meningkatkan aliran darah ke zakar, yang membantu anda mendapat dan mengekalkan ereksi. Tetapi harus diingat, ubat ini hanya berfungsi jika anda terangsang secara seksual.

Dalam kebanyakan kes, ia harus diambil kira-kira satu jam sebelum melakukan aktiviti seksual, namun 30 minit atau 4 jam sebelumnya turut dibenarkan.

Para saintis pada mulanya menguji ubat itu sebagai rawatan berpotensi untuk angina (sakit dada atau rasa tidak selesa disebabkan otot jantung tidak mendapat cukup darah yang kaya oksigen) dan masalah kardiovaskular yang lain.

Walaupun ia hanya dapat mempengaruhi masalah angina secara kecil, namun pengkaji mendapati bahawa ia menyebabkan ereksi zakar yang hebat.

Justeru, ini adalah ubat untuk mengubati masalah ereksi yang paling berjaya dihasilkan!

Tiada ragu lagi, ubat ini telah meningkatkan kehidupan ramai penggunanya. Tetapi, menurut kajian baru, ia mungkin memberi kesan negatif pada penglihatan jika digunakan secara salah.

Baca juga:

Kenapa Perlu Berdiam Diri Sahaja Jika Ada Masalah Ereksi? Lakukan 5 Jenis Ujian Ini Segera!

Masalah Mati Pucuk? Mari Fahami Disfungsi Ereksi Dan Cara Mengatasinya!

Lelaki Pasti Takut Dengan Penyakit Yang Buat Ereksi Bengkok Ini, Adakah Urutan Jawapannya?

Benarkah pil viagra merosakkan penglihatan secara kekal?

Bahan dalam ubat ini dikatakan boleh menyebabkan kebutaan pada lelaki, menurut sebuah kajian baru.

Sildenafil, bahan aktif digunakan dalam ubat masalah ereksi, secara kekal dapat merosakkan penglihatan seseorang lelaki yang mempunyai keturunan dengan
masalah mata
.

Para saintis mendakwa bahawa ubat tersebut boleh menyebabkan kerosakan yang kekal pada mata penghidap; retinitis pigmentosa (penyakit jarang diwarisi yang menyebabkan sel-sel di retina mati secara beransur-ansur.)

Antara ciri kerosakan penglihatan yang dihadapi adalah sukar melihat dalam cahaya redup, kehilangan penglihatan periferal, dan kadangkala menyebabkan kebutaan.

Kajian kes meneliti kerosakan yang berpotensi dilakukan oleh viagra pada retina.

Sekiranya ia diambil melebihi dos yang disyorkan, pil biru ini mungkin membuat anda mengalami penglihatan berwarna merah.

Terdapat beberapa kesan sampingan visual kurang serius yang biasa berlaku dalam kalangan pengguna. Ini termasuk:

Penglihatan kabur

Sensitif terhadap cahaya

Kesukaran membezakan warna seperti biru dan hijau

Penglihatan warna menurun

Kesan sampingan ini bersifat sementara dan tidak terbukti memberi kesan buruk kepada penglihatan anda.

Sekiranya kesan sampingan berlanjutan, segera hubungi doktor anda.

Penglihatan berwarna merah

Penyelidik dari
Icahn School of Medicine
 di Mount Sinai, New York, baru-baru ini telah menerbitkan satu kajian kes dalam jurnal berjudul
Retinal Cases and Brief Reports
.

Mereka menyimpulkan bahawa pengambilan pil viagra dalam dos yang lebih tinggi akhirnya boleh menyebabkan kerosakan penglihatan jangka panjang yang ketara.

Penyelidik utama, Dr Richard Rosen mendakwa, dengan penggunaan dalam dos yang tinggi daripada yang disarankan mungkin boleh mempengaruhi penglihatan warna seseorang lelaki.

Kesimpulan dibuat berdasarkan kajian pada seorang lelaki berusia 31 tahun yang mengadu mengalami penglihatan berwarna merah pada kedua-dua belah ma, yang sudah berlangsung selama 2 hari.

Setelah disiasat, masalah penglihatannya didapati bermula setelah mengambil ubat sildenafil sitrat, yang telah dibeli daripada Internet.

Rumusan

Dapat disimpulkan, dengan pengambilan apa-apa ubatan secara berlebihan atau melebihi dos yang disarankan mampu memberikan kesan yang negatif kepada kesihatan secara menyeluruh.

Oleh itu, bagi kes ini, sekiranya pil biru ini diambil mengikut saranan dos yang disyorkan oleh doktor, kesan tidak diingini mampu dielakkan.

Jika anda seseorang yang bergelut dengan masalah ereksi, dapatkan khidmat nasihat doktor atau golongan profesional terlebih dahulu sebelum membuat keputusan untuk mengambil ubat ini.


Penghidap Kanser Paru-Paru Tinggi Risiko Alami Darah Beku, Bahaya Boleh Bawa MAUT!

Darah beku atau trombosis vena dalam (DVT) merupakan sesuatu yang lazim dalam kalangan penghidap kanser paru-paru. Malah, hampir 25% pesakit kanser, terutamanya penghidap kanser metastasis berisiko untuk mengalami darah beku.

Tetapi, bukan semua kes darah beku akan menyebabkan sebarang masalah. A
pabila ia berlaku, darah beku ini boleh menyebabkan penghidapnya jatuh sakit dan kemudiannya dimasukkan ke hospital. Malah, ia juga boleh menyebabkan kematian.

Untuk pengetahuan anda,
darah beku boleh berlaku disebabkan kanser paru-paru
 atau ubat-ubatan yang pesakit ambil.

Oleh sebab itu, pesakit perlu tahu mengenai simptom atau tanda amaran darah beku supaya mereka boleh mendapatkan rawatan secepat mungkin.

Menurut kajian yang dimuatkan di dalam
Journal of Cancer
, 3.7% penghidap kanser paru-paru berpotensi mengalami masalah darah beku.

Terdapat banyak faktor risiko darah beku dalam kalangan pesakit kanser. Faktor risiko ini pula boleh dibahagikan kepada 3 bahagian iaitu berlaku disebabkan:

Kanser paru-paru

Keadaan pesakit

Rawatan yang diterima

Kaitan di antara kanser paru-paru dan darah beku

Tidak dinafikan, kanser paru-paru boleh
meningkatkan risiko darah beku
 atau trombosis vena dalam.

Malah, penghidap kanser sendiri mempunyai 4 hingga 7 kali ganda risiko untuk mengalami masalah darah beku berbanding orang biasa.

Selain kanser paru-paru, ada juga beberapa jenis kanser lain yang mempunyai risiko darah beku yang tinggi. Antaranya ialah:

Leukemia akut.

Kanser buah pinggang
.

Kanser pankreas
.

Malah, r
awatan kanser seperti kemoterapi
 dan
terapi hormon
 juga boleh menyebabkan trombosis vena dalam.

Mereka yang melakukan pembedahan kanser, pesakit yang tidak dapat bergerak atau perlu memakai kateter vena juga mempunyai risiko darah beku yang lebih tinggi.

Trombosis vena dalam atau DVT merupakan sejenis darah beku yang berlaku pada kawasan kaki. Darah beku ini boleh menjadi sesuatu yang serius jika ia tidak dikesan awal.

Malah, darah beku yang terjadi disebabkan trombosis vena dalam ini juga boleh tercabut dan bergerak melalui saluran darah ke arah paru-paru. Kondisi ini
dikenali sebagai embolisme pulmonari
 (PE) dan ia boleh membawa maut!

Lebih buruk lagi, masalah darah beku ini merupakan antara punca utama kematian pesakit kanser selepas penyakit kanser itu sendiri.

Faktor risiko darah beku

Terdapat beberapa faktor risiko pembentukan darah beku disebabkan trombosis vena dalam. Antaranya ialah:

1. Jenis dan tahap kanser

Beberapa jenis kanser seperti kanser paru-paru, kanser pankreas dan
kanser buah pinggang
 mempunyai risiko darah beku yang lebih tinggi.

Selain itu,
penghidap kanser dengan tahap yang lebih tinggi
 juga berisiko besar untuk mengalami darah beku.

2. Jenis rawatan kanser

Pesakit kanser yang dihospitalkan atau menjalani rawatan pembedahan, kemoterapi, terapi hormon dan memakai kateter vena mempunyai risiko trombosis vena dalam yang lebih tinggi.

3. Faktor risiko lain

Pernah mengalami darah beku

Mempunyai masalah darah beku dalam kalangan keluarga

Pernah dimasukkan ke hospital disebabkan pembedahan, lebih-lebih lagi pada kawasan pelvis, abdomen, paha atau lutut

Pernah mengalami tulang patah atau kecederaan pada kawasan otot

Pernah mengalami kecederaan serius seperti kemalangan kereta

Mempunyai
penyakit jantung,
 paru-paru atau diabetes

Berat badan berlebihan

Merokok

Kesan simptom darah beku sebelum terlambat!

Menurut Pusat Kawalan dan Pencegahan Penyakit, ada beberapa langkah yang anda boleh lakukan
untuk mengesan darah beku.

Jika anda menghidap kanser dan mengalami simptom berikut, pastikan untuk berjumpa doktor dengan segera.

Tanda-tanda darah beku pada kawasan kaki atau tangan (trombosis vena dalam) ialah:

Bengkak.

Rasa sakit yang bukan disebabkan oleh luka.

Kulit yang hangat ketika disentuh.

Kulit berwarna merah atau alami penyahwarnaan.

Manakala, tanda darah beku pada kawasan paru-paru pula ialah:

Kesukaran bernafas.

Sakit dada yang menjadi semakin teruk ketika menarik nafas atau batuk.

Batuk berdarah.

Degupan jantung yang lebih pantas daripada biasa.

Selain itu, antara tanda-tanda darah beku yang kurang lazim ialah batuk, rasa gelisah, pening kepala, pengsan dan juga berpeluh-peluh.

Dapatkan pemeriksaan doktor serta-merta kerana trombosis vena dalam boleh bertukar menjadi embolisme pulmonari yang boleh membawa maut.

Bolehkah trombosis vena dalam dicegah?

Untuk penghidap kanser paru-paru yang sedang menjalani rawatan, doktor akan memberikan ubat-ubatan untuk mencegah pembentukan darah beku.

Malah, doktor juga akan membuat pertimbangan sama ada ubat tersebut berbaloi diberikan kepada pesakit walaupun ia berisiko menyebabkan pembekuan darah.

Kepada pesakit kanser yang baru mengalami pembedahan, doktor akan memberikan ubat anti kogulasi.

Malah, pesakit juga mungkin diminta memakai pakaian khas selepas pembedahan untuk mencegah darah beku.

Ubat untuk mengelakkan pembekuan darah ini amat penting buat pesakit kanser. Jadi, mereka perlu mengambilnya mengikut jadual.

Selain itu, pesakit juga perlulah melakukan pemeriksaan secara berkala untuk mengesan darah beku sementara ia masih boleh dirawat.

Kesimpulan

Sebagai pesakit kanser paru-paru, trombosis vena dalam mungkin merupakan satu kondisi yang tidak dapat dielakkan.

Namun, dengan pengambilan ubat-ubatan dan juga langkah pencegahan yang betul, tidak mustahil pesakit dapat menempuhi rawatan kanser tanpa sebarang komplikasi.

Selain itu, dapatkan bantuan segera jika anda mengalami simptom darah beku dan mempunyai pendarahan yang abnormal.

Semakin cepat anda berjumpa doktor, semakin berkesanlah rawatan trombosis vena dalam tersebut.


Jaga-jaga, 4 Akibat Terkena Penyakit Diabetes Ini Boleh Jadi Punca MAUT!

Akibat terkena penyakit diabetes, anda bukan sahaja mungkin berdepan risiko
pemotongan anggota tubuh badan
 malahan juga kematian secara mengejut.

Artikel ini ditulis bukanlah untuk tujuan
menakut-nakutkan penderita kencing manis
 namun ia adalah satu kenyataan yang perlu diketahui oleh pesakit.

Persoalannya, bagaimanakah akibat terkena penyakit diabetes ini boleh menyebabkan kematian? Jom teruskan membaca artikel ini dengan lebih lanjut!

Apa itu penyakit diabetes?

Diabetes atau lebih dikenali dalam kalangan masyarakat kita sebagai kencing manis, adalah sejenis kondisi berkaitan dengan tahap gula dalam darah anda.

Tahap gula dalam darah atau glukosa ini sebenarnya berperanan sebagai sumber tenaga bagi sel tubuh badan agar ia dapat kekal berfungsi dengan baik.

Masalah diabetes ini akan berlaku apabila tubuh badan tidak dapat menggunakan tahap gula tadi dengan baik lantas menyebabkan ia kekal dalam darah.

Kesannya,
 tahap gula dalam darah akan meningkat lalu menyebabkan penyakit diabetes
 terjadi berserta beberapa jenis komplikasi yang lain.

Untuk pengetahuan anda, terdapat beberapa jenis penyakit kencing manis iaitu:

Pradiabetes

Diabetes jenis 1

Diabetes jenis 2

Diabetes gestasi

Walau apapun jenisnya, kondisi ini tentu sekali akan menyebabkan glukosa tinggi lantas mengakibatkan beberapa jenis komplikasi berbahaya.

Apa akibat penyakit diabetes?

Sekiranya anda telah disahkan positif penyakit kencing manis, maka mungkin kehidupan kalian akan berubah sepenuhnya dalam pelbagai aspek.

Antara aspek yang paling popular perlu penderita lebih peka adalah pengawalan gula serta penjagaan luka agar tidak berlaku
amputasi anggota tubuh badan
.

Selain itu juga, antara apa akibat penyakit diabetes yang sering menjadi persoalan adalah ‘adakah
 ia akan mempengaruhi kesihatan seksual dan urologi
?’

Jawapannya adalah ya, ini kerana penyakit kencing manis akan mendatangkan kesan buruk kepada kedua-duanya tanpa mengira usia dan jantina penderita!

Namun, agak kurang pula yang mengaitkan penyakit ini sebagai antara punca kematian sedangkan ia adalah salah satu akibat penyakit diabetes paling berbahaya.

Bagaimana ia jadi punca kematian?

Menurut Profesor Endokrinologi dan Metabolisme Donald McClain dari Wake Forest School of Medicine, diabetes mungkin boleh jadi punca kematian individu.

Untuk pengetahuan anda, kematian akibat kencing manis bukanlah sesuatu yang terlalu mengejutkan dan ia sebenarnya didasari oleh beberapa faktor risiko tertentu.

Berikut adalah beberapa akibat penyakit
kencing manis yang mungkin boleh membawa maut
 jika tidak berjaya dikawal dengan baik dan sempurna:

Akibat terkena penyakit diabetes #1.Glukosa terlalu tinggi

Sudah menjadi antara simptom utama penyakit ini di mana
 tahap gula dalam darah itu tinggi
 adalah biasa namun tidak normal jika ia terlalu tinggi.

Ini kerana glukosa terlalu tinggi boleh menyebabkan komplikasi bernama
diabetic ketoacidosis
yang mungkin boleh membawa maut jika lambat dirawat.

#2. Kerosakan fungsi organ

Kerosakan pada organ tertentu seperti buah pinggang, bola mata dan sebagainya yang disebabkan glukosa terlalu tinggi juga boleh membawa maut.

Ini disebabkan oleh jangkitan
, kecederaan atau pemotongan anggota badan yang seterusnya menyebabkan kualiti kehidupan terjejas ataupun kematian.

#3. Kerosakan sistem kardiovaskular

Hakikatnya, 2 per 3 daripada kes kematian akibat terkena penyakit diabetes adalah didalangi oleh masalah kardiovaskular yang berkaitan dengan salur darah.

Ini kerana diabetes sering kali terjadi bersama dengan kondisi seperti obesiti, kolesterol tinggi dan darah tinggi lantas tingkatkan
 risiko penyakit jantung atau strok
.

Akibat terkena penyakit diabetes #4.Glukosa terlalu rendah

Mengejutkan? Untuk pengetahuan anda,
rawatan seperti insulin
 mungkin boleh merendahkan glukosa namun ia turut berbahaya jika glukosa terlalu rendah.

Ini kerana anda berdepan risiko mengalami sawan, koma dan kematian akibat daripada kehilangan degup jantung, denyut nadi serta oksigen pada otak.

Awasi akibat penyakit diabetes ini!

Baiklah, sekarang kita sudah tahu 4 jenis akibat terkena penyakit diabetes yang dipercayai boleh membawa maut dan ia perlu diberikan lebih perhatian.

Sekiranya anda mengalami kencing manis, sila sentiasa peka untuk kawal tahap gula dalam darah agar ia tidak terlalu tinggi atau terlalu rendah.

Selain itu, lebih kerap berjumpa doktor untuk mendapatkan rawatan serta ubatan agar fungsi organ dan sistem kardiovaskular anda tidak terjejas.

Paling penting,
 sentiasa jaga pola pemakanan anda
 dan kurangkan pengambilan gula agar penyakit ini dapat dikawal dengan lebih baik!


Bagaimana Anda Mengukur Kebahagiaan?

Kebahagiaan adalah secara umumnya didefinisikan sebagai perasaan kepuasan. Oleh itu, bagaimana mengukur perasaan ini? Setiap orang mempunyai penilaian kebahagiaan mereka yang tersendiri. Dalam Positive Psikology,
pakar dan penyelidik menggunakan konsep “kesejahteraan subjektif” untuk menentukan ukuran hidup anda sendiri, dan perasaan dan emosi anda.

Struktur kesejahteraan subjektif

Kesejahteraan subjektif termasuk 3 faktor iaitu memberi kesan positif, pengaruh negatif dan kepuasan hidup. Unsur-unsur yang berkesan mencerminkan perasaan dan emosi anda daripada pengalaman dalam kehidupan. Kesannya dianggap positif apabila emosi dan mood anda menyenangkan. Sedangkan, kesannya dianggap negatif apabila emosi dan suasana hati anda tidak menyenangkan.

Yang terakhir adalah cara anda dapat menilai kehidupan anda secara keseluruhan. Dalam kes ini, anda sendiri perlu menjawab beberapa soalan. Sebagai contoh:

Adakah anda berpuas hati dengan kehidupan anda?

Adakah ini hampir atau sama seperti kehidupan ideal anda?

Adakah anda mahu mengubah apa-apa dalam hidup anda?

Adakah anda mendapat apa yang paling anda mahukan dalam hidup?, dsb.

Oleh kerana orang menilainya berdasarkan proses mengingat maklumat secara selektif, kepuasan hidup adalah lebih penting daripada kesejahteraan emosi yang anda miliki sepanjang masa.

Anda akan dianggap mempunyai tahap kebahagiaan yang tinggi jika anda sangat berpuas hati dengan kehidupan anda dan mempunyai kesan positif yang jauh lebih besar atau kurang negatif. Jelasnya, anda perlu memaksimumkan keseronokan dan mengelakkan atau meminimumkan kesakitan.

Pengukuran kebahagiaan atau kesejahteraan subjektif

Untuk menilai kebahagiaan, anda perlu menyimpan buku nota dengan jadual acara yang anda alami setiap hari. Anda boleh mengetahui lebih lanjut mengenai kepuasan hidup, kitaran hidup mempengaruhi mood dan emosi anda.

Untuk menilai kesannya secara terperinci, anda boleh mengikuti langkah-langkah berikut:

Tetapkan penggera supaya telefon anda akan dimatikan setiap selang.

Tulis soalan: “Adakah anda berasa positif / negatif sekarang?”

Gunakan skala mudah untuk mengukur. Sebagai contoh, 1: Tidak sama sekali, 2: Sedikit, 3: Sederhana; 4: Sangat

Pilih satu nombor untuk kesannya.

Huraikan peristiwa yang baru anda alami dengan kategori dan butiran tertentu

Perhatikan beberapa penjelasan untuk emosi positif atau negatif yang anda rasa

Untuk menilai kepuasan hidup, anda harus cuba:

Pada penghujung hari, perhatikan soalan anda “Adakah anda berpuas hati dengan kehidupan anda?”

Gunakan skala dari 1-7. Terutama, 1: Sangat tidak berpuas hati, 2: Tidak berpuas hati, 3: Tidak berpuas hati, 4: Tidak tahu, 5: Sedikit berpuas hati, 6: Sedang berpuas hati, 7: Sangat berpuas hati

Tulis satu atau dua ayat untuk menggambarkan hari anda

Anda boleh mengekalkan kaedah ini selama berminggu-minggu. Anda bukan sahaja akan menilai kebahagiaan anda sepanjang tempoh masa, tetapi juga mengetahui aktiviti mana yang membuatkan anda gembira atau tertekan. Daripada itu, anda mungkin mempunyai beberapa perubahan yang sesuai untuk menjadikan kehidupan anda lebih menarik.


6 Tip Untuk Kekal Kuat Berpuasa Walaupun Alami Kondisi Tekanan Darah Rendah!

Tekanan darah rendah atau hipotensi menjadi salah satu masalah kesihatan paling sering berlaku sepanjang berpuasa.

Ini kerana badan anda sedang menyesuaikan diri dengan pola makan yang baru, yang hanya makan sewaktu sahur dan berbuka puasa saja.

Akibatnya,
tekanan darah mudah turun dan membuat tubuh terasa penat seharian
.

Lantas, adakah cara untuk mengatasi tekanan darah rendah semasa puasa? Semak ulasan lengkapnya berikut ini!

Berikut adalah cara untuk mengatasi tekanan darah rendah di bulan puasa, antaranya:

#1. Periksa kesihatan sebelum puasa

Menjelang bulan Ramadan, lakukan pemeriksaan kesihatan untuk memantau keadaan kesihatan anda, termasuklah masalah darah rendah yang anda alami.

Pastikan anda disahkan selamat untuk berpuasa
walaupun mempunyai tekanan darah rendah
.

Dapatkan saranan doktor apabila anda mengambil ubat-ubatan tertentu dan tanyakan apakah ubat tersebut masih boleh diambil atau harus dihentikan sewaktu berpuasa.

Oleh itu, terdapat beberapa jenis ubat-ubatan yang memiliki kesan samping menurunkan tekanan darah.

#2. Sahur dan berbuka puasa tepat pada waktunya

Semasa berpuasa, tubuh anda memerlukan tenaga yang mencukupi untuk aktiviti harian.

Lebih-lebih lagi jika anda mempunyai tekanan darah rendah, anda tentu memerlukan tenaga lebih supaya tubuh tidak cepat penat.

Oleh itu, usahakan untuk tidak melewatkan
waktu sahur dan berbuka puasa
.

Namun ingat, jangan sampai makan berlebihan sewaktu berbuka.

Haitham Ahmed, MD, seorang kardiologis, mengungkap kepada Cleveland Clinic bahawa makan terlalu banyak dalam masa yang singkat setelah berbuka puasa boleh mengejutkan sistem pencernaan anda.

Sebagai gantinya, mulakan berbuka puasa dengan makanan-makanan ringan, seperti kurma atau buah kering lainnya.

Setelah itu, barulah anda boleh makan hidangan utama secara perlahan.

#3. Awasi menu makanan sewaktu sahur dan iftar

Pilihlah makanan yang mengandungi karbohidrat dan biji-bijian, seperti beras, roti gandum, bijirin, dan pasta.

Ini disebabkan makanan tersebut akan diserap lebih lama oleh sistem pencernaan
sehingga membantu meningkatkan tekanan darah anda
.

Selain itu, tambah kacang-kacang ke dalam menu sahur dan berbuka puasa anda, seperti
peas
, kacang merah, dan kacang hijau.

Ini kerana kacang dapat membantu menaikkan tekanan darah anda sewaktu berpuasa, begitu juga dengan sayuran dan buah-buahan.

Ketika mereka dengan tekanan darah tinggi dianjurkan untuk mengehadkan pengambilan garam pada makanan, anda pula dianjurkan untuk melakukan sebaliknya.

Anda disarankan untuk menambahkan lebih banyak garam pada makanan untuk menormalkan tekanan darah.

Jika anda tidak terlalu menyukai makanan masin, cuba tambahkan kicap masin pada makanan anda.

#4. Perbanyakkan minum air putih

Sepanjang waktu puasa, anda tentu
tidak boleh minum air putih sebebas hari-hari biasa
.

Apabila kadar air dan garam dalam badan berkurangan, ini boleh menyebabkan penurunan tekanan darah dan dehidrasi.

Untuk mengatasinya, pastikan anda memenuhi keperluan cecair dalam badan sekurang-kurangnya lapan gelas sehari.

Banyaknya cecair dalam tubuh boleh membantu meningkatkan jumlah darah dalam arteri dan mencegah tekanan darah rendah di bulan puasa.

#5. Teruskan rutin bersenam di bulan puasa

Bersenam secara teratur adalah cara terbaik
 untuk mengendalikan tekanan darah rendah di bulan puasa.

Kajian menunjukkan bahawa aktiviti fizikal boleh menurunkan kadar hormon dalam darah.

Kesannya, aliran darah dalam tubuh menjadi lebih lancar dan meningkat.

Anda tidak perlu melakukan senaman berat agar tekanan darah cepat meningkat.

Pilihlah senaman ringan selama puasa seperti berjalan santai atau berjogging di pagi atau petang hari.

Yang terpenting adalah usahakan untuk rutin bersenam sebanyak 3 hingga 4 kali seminggu selama 15-20 minit agar tekanan darah lebih stabil.

6. Istirahat dengan mencukupi

Ahli pakar mengungkapkan bahawa mereka yang mempunyai pola tidur yang buruk cenderung mengalami tekanan darah rendah.

Contohnya kurang tidur, selalu mimpi buruk, berdengkur, atau sering terbangun di malam hari.

Oleh itu, pastikan anda mempunyai waktu istirahat yang cukup untuk
 mencegah darah rendah ketika puasa
.

Selain itu, elakkan pergerak tiba-tiba, seperti terlalu cepat berdiri setelah duduk atau bangun tidur.

Kebiasaan buruk ini akan membuat tekanan darah turun secara mendadak dan tiba-tiba.

Kesannya, anda terus merasa pening, bahkan mudah pengsan.

Tekanan darah rendah jenis ini disebut sebagai hipotensi postural atau hipotensi ortostatik.


Selain Batuk, Ada 6 Simptom Radang Paru-paru Boleh Anda Alami, Semak Sekarang!

Apakah simptom radang paru paru, punca dan cara mencegahnya ya?

Untuk mendapatkan lebih banyak info tentang Kanser sila dapatkannya
di sini.

Jenis barah paru paru

Sebelum kita mengetahui simptom radang paru paru, ayuh kita fahami secara ringkas tentang kanser ini.

Kanser paru-paru ialah sejenis kanser yang bermula pada
bahagian paru-paru
.

Paru-paru terdiri daripada dua organ yang seakan-akan span dan ia berfungsi untuk menyerap oksigen daripada udara dan mengkumuhkan karbon dioksida daripada badan.

Barah paru-paru terbahagi kepada dua jenis iaitu:

1. Kanser paru paru bukan sel kecil (
Non-small cell lung cancer
 – NSCLC)

Kanser jenis ini lebih kerap berlaku berbanding kanser paru-paru sel kecil (SCLC). Kes
kanser paru-paru bukan sel kecil
 merangkumi 80 hingga 85 peratus daripada semua bilangan kes.

Ada tiga kategori yang tergolong di bawah kanser paru paru bukan sel kecil iaitu:

Adenocarcinoma
 – Selalunya berlaku di kalangan perokok atau bekas perokok. Adenocarcinoma merupakan sejenis sel yang akan mengeluarkan mukus. Barah jenis ini lebih lazim berlaku pada wanita berbanding lelaki.

Squamous cell carcinoma
– Barah ini bermula pada sel skuamus, sejenis sel yang melapisi
saluran pernafasan
 di dalam paru-paru.

Large cell carcinoma
 – Barah jenis ini boleh muncul di mana-mana sahaja pada bahagian paru-paru. Ia mudah untuk merebak dan membesar dengan pantas.

2. Kanser paru-paru sel kecil (
Small cell lung cancer
 – SCLC)

Kanser paru-paru sel kecil (SCLC)
 merangkumi 15 hingga 20 peratus daripada keseluruhan pesakit kanser paru-paru.

Kanser jenis ini selalunya merebak dengan lebih pantas daripada NSCLC. Sebanyak 70% individu yang menghidap SCLC mempunyai kanser yang telahpun merebak saat didiagnos.

Jenis barah
 lain yang lebih jarang dijumpai ialah
carcinoid tumor
 dan juga
lymphoma
.

Baca juga:

Simptom radang paru paru

Selalunya, pada tahap awal, kanser paru-paru tidak akan menunjukkan sebarang
simptom.

Namun,
gejala akan muncul
 satu persatu setelah kanser paru-paru merebak ataupun menjadi lebih teruk.

Simptom lazim barah paru-paru termasuklah:

1.

Batuk yang tidak berkurangan

Batuk yang dialami oleh pesakit kanser tidak akan hilang ataupun berkurangan dan kerap berulang.

2.

Sakit dada ketika melakukan sebarang aktiviti

Satu lagi simptom radang paru paru biasa ialah mereka mudah sesak nafas ketika melakukan sebarang aktiviti. Banyak pesakit bertindak mengabaikan simptom ini kerana mereka anggap ia merupakan sebahagian daripada
proses penuaan
.

3.

Jangkitan pada paru-paru yang tidak sembuh atau berulang

Disebabkan pesakit mempunyai
ketahanan imun
 yang berkurang, pesakit cenderung mendapat jangkitan yang sama berkali-kali.

4.

Batuk berdarah atau kahak berwarna gangsa

Batuk berdarah boleh disebabkan perkara lain seperti radang paru paru, muntah ataupun saluran pernafasan terluka.

Namun, jika anda alami batuk berdarah, penting untuk anda memeriksanya secepat mungkin. Batuk berdarah merupakan tanda kanser telahpun mencapai tahap 3 atau 4.

Simptom radang paru paru #5.

Suara menjadi garau

Suara pesakit kanser boleh bertukar menjadi garau disebabkan oleh inflamasi yang berlaku pada bahagian
kotak suara
ataupun larinks.

6.

Kepenatan

Hampir kesemua pesakit kanser paru-paru akan mengalami simptom ini. Rasa penat yang dialami pesakit kanser berbeza dengan orang biasa.

Penat yang dialami oleh pesakit kanser boleh mempengaruhi kehidupan seharian mereka. Mereka tidak lagi mampu melakukan aktiviti seharian dengan baik kerana mengalami rasa penat yang amat sangat.

7.

Nafas berbunyi (
wheezing
) antara simptom radang paru paru

Masalah nafas
berbunyi mungkin boleh disalahertikan sebagai asma. Namun, jika anda tidak mempunyai masalah alergi ataupun asma, simptom ini mungkin salah satu tanda anda menghidap kanser paru-paru.

Punca dan Langkah pencegahan

Punca lazim simptom radang paru paru

Barah berlaku apabila sel di bahagian paru-paru mula bermutasi ataupun berubah. Oleh itu, semua orang mempunyai risiko tersendiri dan berpotensi untuk
menghidap kanser
.

Selalunya, barah paru-paru terjadi jika seseorang itu bertindak menghidu gas beracun ataupun terdedah dengan bahan bertoksik.

Antara
punca utama penyakit ini
:

Merokok
 –
Merokok merupakan punca utama barah paru-paru
.
 Jika anda masih merokok, perkara yang terbaik yang boleh anda lakukan untuk kesihatan diri ialah dengan cara berhenti merokok.

Radon
 – Pendedahan kepada radon boleh menyebabkan anda terkena kanser.

Bahan kimia berbahaya
 – Jika anda terdedah dengan bahan kimia berbahaya seperti uranium, asbestos, arsenik, kadmium, kromium dan juga nikel, maka anda berisiko untuk menghidap barah paru-paru.

Pencemaran partikel
 – Partikel kecil yang dilepaskan melalui
ekzos kereta
 juga telah terbukti boleh menyebabkan kanser.

Genetik
 – Jika anda mempunyai sejarah keluarga yang menghidap barah paru-paru, anda juga mempunyai risiko yang sama untuk menghidap penyakit ini.

Cara

mencegah radang paru-paru
:

Menjauhkan diri dari rokok
 – tidak kira berapa lama pun anda merokok, jika anda berhenti, masih belum terlambat untuk anda kurangkan risiko menghidap simptom radang paru paru.

Elakkan daripada terdedah dengan asap rokok sekunder
 – Jika boleh, pastikan ahli keluarga atau rakan anda yang menghisap rokok untuk duduk jauh dari anda. Selain itu, pastikan mereka merokok di luar rumah atau pejabat.

Elakkan daripada terdedah dengan radon
 – Periksa kawasan rumah dengan kerap untuk elakkan pendedahan terhadap gas radon.

Jauhkan diri dari bahan yang boleh menjadi punca kanser
 – Jika anda berkerja di kawasan yang mempunyai bahan toksik yang boleh menyebabkan kanser, jangan lupa
pakai pakaian pelindung (PPE)
 yang bersesuaian untuk kurangkan kadar pendedahan kepada tahap yang paling minimum.

Makan secara sihat
 – Pemakanan yang sihat memainkan peranan yang besar untuk mencegah simptom radang paru paru. Amalkan makan banyak buah-buahan dan juga sayur-sayuran untuk melindungi paru-paru anda daripada diserang sel kanser.

Bersenam
 – Cuba
lakukan senaman
 sekerap mungkin. Jika anda kurang bersenam, cuba mula bersenam dengan perlahan-lahan.

Berhenti Merokok

Berhenti merokok untuk rendahkan risiko alami simptom radang paru paru

Berhenti merokok
 merupakan salah satu keputusan yang terbaik untuk kesihatan diri. Malah, merokok ialah satu tabiat tidak sihat yang boleh merosakkan hampir setiap organ dalam tubuh badan manusia.

Perokok amat berisiko untuk menghidap kanser, terutama sekali kanser yang boleh membunuh. Namun kanser bukanlah satu-satunya penyakit yang boleh dihidapi oleh perokok.

Disamping meningkatkan risiko untuk kanser, perokok juga amat berisiko untuk mendapat
sakit jantung
, strok, leukemia, asma,
pneumonia
 dan juga
tuberculosis
.

Perokok juga akan membahayakan ahli keluarga serta sahabat rapat mereka yang tidak merokok. Tinggal dengan individu yang merokok boleh meningkatkan risiko kanser paru-paru sebanyak 30%.

Statistik menunjukkan bahawa walaupun anda berhenti ketika umur sudah menginjak 50 tahun, anda masih boleh turunkan risiko sebanyak ⅔ daripada menghidap kanser.

Merokok merupakan faktor risiko nombor 1 untuk kanser paru-paru.

Individu yang menghidu asap sekunder sebenarnya mempunyai risiko yang sama seperti
individu yang merokok.

Nasib yang sama juga dilalui oleh 14 juta kanak-kanak yang lain yang terpaksa tinggal sebumbung dengan ahli keluarga yang menghisap rokok.

Pemeriksaan doktor

Alami simptom radang paru paru? Ini masanya berjumpa doktor

Kanser yang paling lazim berlaku di Malaysia ini sukar untuk dikesan dalam peringkat awal.

Walau bagaimanapun, pesakit yang mempunyai faktor risiko yang tinggi boleh melakukan

ujian saringan
 secara berkala untuk mengesan pembentukan kanser dalam badan.

Barah paru-paru hanya dikesan setelah ia sampai ke tahap yang teruk.

Ketika ini, badan pesakit mungkin baru merasai simptom akibat kanser paru-paru kerana
tumor yang terbentuk
 telah menekan organ lain dan menyebabkan pesakit rasa sakit dan tidak selesa.

Jika anda merupakan antara golongan yang berisiko, anda dinasihatkan untuk melakukan
pemeriksaan
 secara berkala.

Pemeriksaan
 ini diadakan bertujuan untuk mengesan kanser tersebut pada tahap awal ketika ia masih lagi boleh dirawat.

Segera berjumpa doktor jika anda mengalami simptom radang paru paru berikut:

Batuk, atau batuk yang tidak pernah sembuh

Batuk berdarah

Berat badan turun mendadak

Rasa penat ketika lakukan aktiviti seharian

Rasa sakit yang tidak tahu punca

Jika doktor mengesan sebarang kelainan ketika melakukan ujian saringan, pesakit akan melalui ujian diagnostik lain seperti ujian imbasan dan juga biopsi.

Hidup dengan barah paru-paru

Kanser boleh mempengaruhi hidup anda dari segi fizikal dan juga emosi. Oleh itu, penting untuk anda mendapatkan sokongan bagi membantu melawan penyakit ini.

Berkongsi dengan ahli keluarga dan rakan tentang situasi anda. Selain itu, anda juga boleh berjumpa dengan individu lain yang mempunyai penyakit sama untuk bertukar pendapat.

Anda mungkin akan alami kesukaran untuk bernafas kesan daripada
rawatan kanser
 bagi menangangi simptom radang paru paru. Oleh itu, elakkan daripada melakukan aktiviti berat dan gunakan alatan seperti troli untuk memudahkan pergerakan anda.

Kanser juga akan menyebabkan anda rasa sakit. Walau bagaimanapun, kesakitannya mungkin berbeza untuk setiap individu.

Pesakit barah paru-paru mungkin perlukan ubat untuk melegakan kesakitan mereka sewaktu
menerima rawatan
. Kebiasaannya, doktor dan jururawat akan menyediakan ubat yang bersesuaian dengan keperluan pesakit selepas menerima rawatan.

Paling penting sekali, bersikap terbuka dengan ahli keluarga tentang perasaan anda. Mereka mungkin boleh bantu menenangkan dan memudahkan perjalanan harian anda.

Walau bagaimanapun, jika anda perlukan masa berseorangan, jangan malu untuk berterus terang dengan keluarga anda. Penting untuk anda ambil masa dan kekal selesa selepas mendapatkan rawatan kanser.